text:
Ingi Samuelsen
06.09.2017 - 00:15
Mentan > List > Filmslist
Sakaris Stórá dugir tað. At fortelja eina góða einfalda søgu við myndum uttan tað stóra hóvastákið.
Hansara fyrsti rættiligi spælifilmur, ’Dreymar við Havið’, er eitt satt lítið meistaraverk. Fortalt við við nærlagni, góðum leiki, sjarmu, tølandi umhvørvi og dramatikki í ein ávísan mun.
Lógvabrestirnir vildu nærum heldur ongan enda taka, tá filmurin fyri fyrstu ferð varð sýndur fyri eini stórari fjøld framman fyri stórum leiktjaldi í Norðurlandahúsinum í týskvøldið. Talan var um eina undanframførslu fyri stuðlum og hjálparfólki.
Sakaris Stórá sjálvur var eisini málleysur av móttøkuni, og fekk nærum ikki málið fram, tá hann skuldi takka av pallinum. Sjálvur var hann ikki inni í salinum meðan filmurin var vístur. ”Nei, tað kláraði eg ikki. Eg setti meg út í bilin at drekka mær eina øl og lesa úr Fjallaprædikuni” avdúkaði hann sjálvur aftan á sýningina.
Tað var neyvan einans filmsleikstjórin sjálvur, ið var málleysur tá rullutekstirnir tóku at mala á løriftinum. Vit munnu vera fleiri, ið sótu eftir við einum klumpi í hálsinum.
Mótsetningar
Uttan at avdúka ov nógv, kann sigast, at ’Dreymar við havið’ er um tvær tannáringa gentur á bygd. Onnur nærum fastlæst í siðbundna gudsóttandi umhvørvinum, hin ein rótleys, uttanífrákomandi, umsorganarsvikin, men kortini sjálvsikkur stakkal. Onnur søkir út úr tryggleikanum, sum er við at kvala hana, hin leitar eftir tryggleikanum, sum hon ikki hevur upplivað.
Vit sleppa at síggja hvussu viðurskiftini millum genturnar mennast, hvussu tær taka upp avbjóðingina sum tannáringar á bygd, og vit fáa innlit í teirra dreymar um at sleppa burtur og uppliva nakað heilt annað.
”Tá fer alt at lata seg upp”, sigur hon við útlongsli vistnokk einaferð í filminum. Eg sigi ’vistnokk’, tí í løtum er tað ikki so lætt at skilja, hvat sagt verður. Hóast málið er føroyskt, so var stundum saknur í undirtekstunum. Møguliga var ein teknisk orsøk til, at ljóðið var trupult at fata í løtum, møguliga er tað bara so, tá talan er um ungar, óroyndar leikarar.
Tølandi yndi og andstyggiligur vakurleiki
Hóast óroynd, so er leikurin í filminum – ella møguliga er tað júst leikstjórnanin? – góður og hugtakandi. Ungu kvinnurnar, Juliett Nattestad og Helena Heðindóttir, eru tølandi í teirra náttúrliga yndi. Koma væl frá uppgávuni, hóast torførar at skilja til tíðir.
Ungi Levi Mouritsen fer eisini beint í hjartað sum neyðars lítlibeiggin í vanrøktaðu familjuni.
Men størsta og mest eyðsýnda leiklutin eigur Noomi Kunoy Heradóttir, tann ófantaliga mamman. Bæði vøkur og á ein djarvan hátt andstyggilig, sum mamman, ið ikki hevur evni at taka sær av børnum sínum. Um ein Geyti skal gevast fyri besta hjáleiklut, so er Noomi sjálvskrivað.
Søguna eigur Marjun Syderbø Kjelnæs. Hongur saman og er góð uttan at vera genial á nakran serstakan hátt – her er tað myndaforteljingin hjá Sakariasi Stórá, ið ger filmin til tað meistaraverkið hann er.
Sandoy sum tíðarleys kulissa
Umhvørvið í filminum er framúr. Kulissurnar deiliga tíðarleysar uttan órógv av teimum modernaðu hentleikunum, ið ung hugsavna seg mest um í hesum tíðum.
Uttandura pallmyndin er – hóast tað bert skal ímynda eina bygd í Føroyum – Skálavík við ískoytismyndum heiman av Sandi og úr Hesti. Tað riggar óføra væl.
’Dreymar við Havið’ er fyrsta veruliga úrslitið av føroysku filmssatsingini. Sakaris Stórá prógvar, at við røttu evnunum, einum sindri av almennum stuðli og góðari hjálp frá sjálvbodnum og stuðlandi fyritøkum, ber saktans til at skapa týðandi filmslist í Føroyum.
Vónandi fær hesin filmur eisini veingir og fær høvi at sleppa út um havsbrúnna og vinna uppibornar filmsheiðurslønir heim til Føroya.
’Dreymar við Havið’ verður komandi tíðina at síggja í Havnar Bio við frumframførslu í kvøld. Men hon er útseld fyri langari tíð síðani.
Sí eisini: Myndir: Dreymar við havið sýndur fyri fullsettum húsum
Juliett Nattestad
Helena Heðinsdóttir


c: text/html

text:
Grindaformenn uppnevndir í Kollafirði
Sýslumaðurin hevur nú uppnevnt grindaformenn og tiltaksformenn fyri fyribils góðkendu hvalvánna í Kollafirði.
Hesir eru uppnevndir:
Johannes Hansen, Kollafjørður
Magnus í Hjøllum, Saltnes
Dánjal í Húsinum, Kollafjørður
Bergur Dam Jensen, Kollafjørður
og sum tiltaksformenn:
Bjarni Pedersen, Kollafjørður
Karl Thomassen, Kollafjørður
Finnbogi Midjord er sýslumaður fyri Streymoyar-, Vága- og Sandoyar sýslur.
Bjarni Pederesen er ikki við á myndini. Øssur av Steinum, sum er á myndini hevur verið við í tilrættisleggjanini við grindavánni.
sí annars yvirlitið við øllum grindaformonnum í landinum undir Grind - grindaformenn.

robotstxt: allowed

filter: keep


text:
- 26 septembur 2007
Sunnudagin 23.09.07 prædikaði Hans Jacob í kirkjuni fyri seinastu ferð sum bispur. Tað var ilsligt lágættarveður við nógvum avfalli henda dagin, men hóast tað vóru eini 60-70 fólk í kirkju. Ungdómar úr Leirvík vóru í Bygdarhúsinum hetta vikuskiftið, og hesi fyltu heilt væl upp konufólkamegin
Aftan á prædikuna hugleiddi Hans Jacob um bygdina og bygdarfólkið. M. a. mintist hann aftur á ommu sína - sitandi á torvkassanum - púrasta í barndømi. Ein dagin, hann kemur inn á gólvið hjá henni, sigur hann so hissini við hana: "Nu flyer jeg til din naade"! Í somu løtu fór omman at syngja. Hon sang alt tað ørindið og eisini tey bæði seinastu av tí kenda danska sálminum : Jeg vil mig Herren love--- . Henda hending hevði bitið seg fasta í sinni hansara, og Hans Jacob helt tað vera hóskandi hesa løtu at syngja allan sálmin - við tí føroysku umsetingini hjá J. Dahl: Eg vil mínum harra prísa --- . Sungið varð so - upp á gamla máta - uttan urgu, og tað riggaði heilt væl. Eisini nam Hans Jacob við tær stóru broytingar, bygdini hevði verið fyri. "Tað gamla ættarliðið er nú mestsum alt farið - bygdarfólkið er munandi fækkað, men bygdin er tann sama", segði hann m.a. At enda takkaði hann bygdarfólkinum fyri góðan stuðul øll hesi ár og bar fram góðynskir fyri bygdina og bygdarfólkið í komandi tíðum. Ein rørandi løta.
Lisbeth, Hans Jacob, Óli, Páll og Sofus
Leggjast kann aftrat, at hesin sunnudagurin eisini gjørdist sermerktur á annan hátt í kirkjuni, tí hetta var tann seinasti sunnudagurin hjá Óla, sum manuellur klokkari. Ringingin verður hereftir sjálvvirkandi (automatisk), og lúkurnar í torninum fara eisini upp og aftur av sær sjálvum. Fyri nøkrum árum síðani kom elektronisk urga, og harvið gjørdist urguleikarin urguansari. Nú er klokkan sjálvvirkin, og klokkarin vorðin klokkuansari. Nú stendur á dekninum. Man hann fara at gerast deknaansari??
Fleiri myndir: myndasavn - 2007 - "Bispur seinastu prædiku".


text:
Endamál felagsins
§ 1.
Listafólkasambandið hevur til endamáls:
1. at styrkja listina og listafólk í mentanarpolitiskum høpi
2. at virka fyri áhugamálum og rættindum limanna
3. at umboða limirnar alment í almennum málum, sum hava felags áhuga
Limir felagsins
§ 2.
Rætt til limaskap hava feløg, sum umboða tær ymisku listagreinarnar.
Stk. 2. Fyri at kunna gerast limur í LISA skal felagið vera landsfevnandi.
Stk. 3. Limirnir í limafeløgunum skulu hava útbúgving ella aðra fakliga viðurkenning og arbeiða heilt ella partvís sum yrkislistafólk.
Stk. 4. Umsókn um upptøku verður løgd fyri umboðsráðið, ið avger málið við vanligum meiriluta.
Skipan av virksemi
§ 3.
Listafólkasambandið er skipað við einum umboðsráði og eini trýfólka starvsnevnd, sum útinna virksemið hjá felagnum.
Stk. 2. Limafeløgini velja eitt umboð og eitt tiltaksfólk til umboðsráðið. Feløgini hava skyldu at boða starvsnevndini frá, hvør ið er umboðsráðslimur og tiltakslimur. Tað ber ikki til at verða umboðsráðslimur fyri fleiri feløg í senn.
Stk. 3. Starvsnevndarlimur kann ikki eisini vera umboðsráðlimur.
Stk. 4. Umboðsráðslimur, sum ikki kann møta á umboðsráðfundi, skal boða starvsnevndini og tiltaksfólkinum frá.
Stk. 5. Umboðsráðslimirnir hava skyldu at boða limafeløgunum frá høvuðstiltøkunum hjá Listafólkasambandinum og kunna limir teirra um týðandi mál, sum eru umrødd á umboðsrásfundunum.
Stk. 6. Umboðsráðið velur limir í nevndir og ráð har felagið er umboðað.
Starvsnevndin
§ 4.
Starvsnevndin er vald á aðalfundinum ímillum limirnar í limafeløgunum.
Stk. 2. Starvsnendin hevur 3 limir og fyri hvønn lim er valdur ein tiltakslimur. Fyrsta árið stendur ein av nevndarlimunum fyri vali, annað árið hinir báðir. Afturval er loyvt.
Stk. 3. Starvsnevndin skipar seg sjálv við forfólki og næstforfólki.
Stk. 4. Starvsnevndin er viðtøkufør, tá ið allir nevndarlimir ella tiltaksfólk teirra eru á fundi, ella tá ið allir nevndarlimir skrivliga á einum talgildum miðli hava samskift og givið sína meining til kennar.
Stk. 5. Starvsnevndin kann seta fólk í starv og loysa tey úr aftur starvi.
Stk. 6. Starvsnevndin kann seta arbeiðsbólkar eftir tørvi.
Umboðsráðsfundir
§ 5.
Árliga eru í minsta lagi fýra umboðsráðsfundir. Annars verður umboðsráðsfundur hildin, tá ið starvsnevndin ella tríggir umboðsráðslimir ynskja tað.
Stk. 2. Vanligir umboðsráðsfundir verða fráboðaður skrivliga í minsta lagi eina viku frammanundan.
Stk. 3. Lógliga lýstur umboðsráðsfundur er viðtøkuførur.
Fundarskrá til umboðsráðsfundir:
1. Val av orðstýrara og fundarskrivara.
2. Viðgerð av innkomnum málum.
3. Ymiskt.
Aðalfundurin
§ 6.
Umboðsráðsfundurin, ið er mánarskiftið februar – mars, er aðalfundur felagsins og hægsti myndugleiki í Listafólksambandinum.
Stk. 2. Aðalfundur og møguligur eykaaðalfundur verður fráboðaður í minsta lagi tvær vikur fyri fundin.
Fundarskrá til aðalfund:
1. Val av orðstýrara og fundarskrivara.
2. Ársfrágreiðing.
3. Framløga av grannskoðaðum roknskapi til góðkenningar.
4. Val av starvsnevnd og tiltakslimum.
5. Val av grannskoðara.
6. Ásetan av limagjaldi fyri komandi ár.
7. Viðgerð av innkomnum málum.
8. Ymiskt.
Stk. 3. Uppskot, sum skulu viðgerast á aðalfundi ella eykaaðalfundi, mugu vera starvsnevndini í hendi í seinasta lagi eina viku fyri fundin. Ein samd starvsnevnd kann gera frávik frá hesum.
Binda felagið
§ 7.
Formaðurin og ein starvsnevndarlimur ella formaðurin og skrivarin binda felagið úteftir.
Stk. 2. Keyp og søla av fastari ogn ella aðrar størri bindingar skulu viðtakast av umboðsráðnum.
Limagjald
§ 8.
Limagjaldið verður ásett á aðalfundinum.
Stk. 2. Starvsnevndin krevur limagjaldið inn.
Stk. 3. Feløg sum ikki gjalda limagjald, missa øll rættindi, so sum atkvøðurætt, og allan ágóða, so sum nýtlsu av felagshúsum og tílíkt. Somuleiðis kann felag, ið ikki lýkur lógirnar, sigast úr Listafólkasambandinum.
Fundarbók
§ 9.
Allir fundir skulu vera til skjals í fundarbók. Í fundarbókina skal verða skrivað tað, ið á fundinum varð umtalað og samtykt.
Broyting og avtøka
§ 10.
Hesar lógir kunnu verða broyttar á aðalfundi ella eykaaðalfundi, tá 2/3 av greiddum atkvøðum eru fyri. Uppskot til lógarbroytingar ella til avtøku av Listafólkasambandinum skulu verða send umboðsfólkunum saman við fundarboðunum.
§ 11.
Verður Listafólkasambandið avtikið, verða ognir tess stovnsfæ í einum grunni, sum hevur sama endamál sum Listafólkasambandið.
Soleiðis viðtikið á eykaeykaaðalfundi 30. mai 2016.


text:
FAG – Nótaskip – Langtíðarsemjan
Vinna18-05-2017 - 08:46 - Jóanis Albert Nielsen
Í undanfarnu lesarabrøvum havi eg heitt á Føroya Arbeiðsgevarafelag (FAG) um at prógva síni uppáhald, um at nótaskipini og teirra tal av fiskiloyvum eru fækkað úr 20 niður í 7 – grundað á eina sokallaða tillaging, sum limirnir í felagnum Nótaskip skulu eitast at hava framt.
Uttan mun til, um FAG-søgan er fingin til vega í ella uttanfyri húsið, so er lagamanni hjá FAG at fáa sannindini í søguni annaðhvørt váttað ella avsannað – innanhýsis, har í húsinum. Stjórin í felagnum Nótaskip hevur fortalt at kalla somu søgu um uppkeyp og samanleggingar í hesum skipabólki.
Eg eri tó rímiliga vísur í, at tað, sum eg havi ført fram, er rímiliga rætt – og at tað, sum FAG hevur ført fram í hesum máli, er ein lodrøtt lygn.
Meðan limirnir í felagnum Nótaskip ókeypis hava fleirfaldað veiðievnið í nótaflotanum, so hava feløg, sum veiða botnfisk undir Føroyum – í tann mun veiðievnini er økt í sambandi við endurnýggjan – goldið fyri hvønn eyka rúmmetur og hvørja eyka hestakraft, av tí at hesi bert kunnu útvegast við keypi frá øðrum feløgum í sama bólki.
Stjórin í felagnum Nótaskip er fyrrverandi tíðindamaðurin og kringvarpsstjórin, Jógvan Jespersen. Jógvan Jespersen er settur til at arbeiða fyri áhugamálunum hjá felagnum. Tvs. fyri at propagandera ella lobbyera (eg veit ikki rættiliga, hvat munurin er á hesum báðum) fyri, í størst møguligan mun, at ávirka ta politisku skipanina til fyrimuns fyri áhugamálini hjá hjá limunum í felagnum Nótaskip.
Í sambandi við propaganda, komi eg ofta at hugsa um orðatakið: „Um ein lygn verður enturtikin nóg ofta, verður hon uppfatað sum sannleiki.“ Verður leitað á t.d. Google, so sæst, at bæði Vladimir Lenin og Joseph Gøbbels skulu hava sagt hetta.
Jógvan Jespersen hevur verið sera virkin tey seinastu árini. Roynt hevur verið at tekna eina mynd, har tað fyrst og fremst er limunum í felagnum Nótaskip og teirra harða arbeiði fyri at takka, at tað gongur so væl í Føroyum. Men, lat meg vísa á,
at:
- russiskur og ikki føroyskur makrelfiskiskapur í føroyskum sjógvi var høvuðsgrundarlagið undir strandalandaavtaluni frá 2000.
- frá 2000-2009 lá tann árliga kvotan av makreli í føroyskum sjógvi um 30.000 tons, hvarav limirnir í felagnum Nótaskip fingu tillutað umleið helvtina. Restin bleiv brúkt í umbýti við russar og norðmenn – fyri at útvega m.a. føroyskum trolarum atgongd til russiskt og norskt sjóøki í Barentshavinum.
- nótaskipini fiskaðu sín part av makrelkvotuni í fremmandum sjógvi (tvs. í ES-sjógvi og norskum sjógvi).
at:
- søgan hjá FAG um tillagingina í nótaflotanum er íspunnin og hevur onki hald í veruleikanum.
- limirnir í felagnum Nótaskip avreiddu at kalla ongan makrel ella sild í Føroyum áðrenn ES-boykottið. Hetta hóast nakrir limir í felagnum áttu uppsjóvarvirkið í Kollafirði.
- uppsjóvarvirkið í Kollafirði bleiv koyrt á húsagang, tí eigararnir sóu onga framtíð í einum frystivirki í Føroyum.
- limirnir í felagnum Nótaskip mótarbeiddu beinleiðis, at føroyingar skuldu krevja størri uppsjóvarrættindi. Teir framførdu: at ongin makrelur var í føroyskum sjógvi, at makrelurin kundi ikki brúkast til matna, at vit máttu vita og ikki gita, o.s.fr.
- felagið Nótaskip og flakatrolararnir sendu eitt mótmælisskriv til politiska myndugleikan.
Frá 2009 til 2011 vaks føroyska makrelkvotan úr uml. 30.000 tonsum til 150.000 tons. Eftir at tann makrelurin, sum bleiv umbýttur við veiðirættindi í Barentshavinum, var tikin burturav, var talan um eina 8-9 faldan av makrelkvotuni – til føroysk feløg, samanborið við árini 2000-2009.
Verandi tilfeingi og fiskirættindi vóru fevnd av „Lógini um vinnuligan fiskiskap“. Fiskirættindini vóru knýtt at ávísum feløgum ella bólkum av feløgum, sum kundu selja og avhenda rættindini sínámillum. Men tað nýggja tilfeingið var, sambært Fiskimálaráðnum sjálvum, ikki fevnt av Lógini um vinnuligan fiskiskap, tí her var talan um nýtt tilfeingi í lógini. Sambært ráðnum hevði tískil onki einstakt felag ella bólkur av feløgum ræðisrætt á – ella framíhjárætt til – hetta tilfeingi.
Í 2010 og 2011 var støðan hjá botnfiskaflotanum so vánalig, at Havstovan rópti varskó (serliga viðvíkjandi toski og hýsu). Í 2010 mælti Havstovan til, at ongin toskur og ongin hýsa bleiv fiskað yvirhøvur. Í 2011 bleiv mælt til at skerja veiðuna eftir toski og hýsu munandi.
Hóast hesa støðu viðvíkjandi ávikavist tí nýggja- og tí kollapsaða tilfeinginum í føroyskum sjógvi – og harvið einum søguligum møguleika fyri at laga flotan til tann nýggja veruleikan, við at flyta feløg úr tí kollapsaðu botnfiskaveiðuni yvir til at fiska eftir tí nýggja tilfeinginum í føroyskum sjógvi – so gera Kaj Leo Holm Johannesen, Jóannes Eidesgaard, Høgni Hoydal og Poul Michelsen í 2011 eina merkisverda avtalu (hjáløgd her), sum teir sjálvir kallað: „Langtíðarsemjan“. (Eg ætli mær seinni at lýsa ta semjuna).
Við hesari merkisverdu avtalu løgdu teir fýra floksformenninir lunnarnar undir tað føroyska fámannaveldið. Tað sær ikki mætari út, enn at limirnir í felagnum Nótaskip blivu beinleiðis beløntir fyri miðvíst at hava mótarbeitt, at Føroyar kravdu at fáa størri uppsjóvarrættindi. Limirnir í felagnum Nótaskip fingu nevniliga tillutað bróðurpartin av teimum nýggju rættindunum – sum serrættindi.
Leisturin frá langtíðarsemjuni í 2011 er – við smávegis broytingum – brúktur tey seinastu 5 árini, soleiðis at limirnir í felagnum Nótaskip fáa í dag nógv tann størsta partin av uppsjóvartilfeinginum. Harumframt eru virkini, sum somu limir eiga, vard av einum avgjaldi (les: stuðli) upp á 2 kr /kg, sum skip skulu gjalda, um landað verður uttanlanda og ikki til teirra virkir í Føroyum.
Leisturin hjá Kaj Leo Holm Johannesen, Jóannes Eidesgaard, Høgna Hoydal og Poul Michelsen vigaði allar føroyskar skipaeigarar og feløg á einari – í lógini og fyri almenningin – púra ókendari vágskál. Leisturin tilvaldi og frávaldi skipaeigarar og feløg – og harvið manningar og familjur – um allar Føroyar. Summir (nakrir ávísir) fingu fleirfaldað síni rættindi – og harvið eisini inntøkurnar til sín sjálvs og sínar manningar. Aðrir vórðu funnir ov lættir á vágskálini. Ongin grundgeving bleiv givin fyri, hvør skuldi hava, og hvør ikki skuldi hava – tíansheldur fyri hví so skuldi verða.
Tað, sum hevur verið frammi alment – um innihaldið av tí komandi uppskotinum til eina fiskivinnunýskipan – boðar ikki frá góðum fyri tey feløg, sum enn eru eftir av teimum, sum í 2011 blivu vigaði og funnin ov løtt á vektini hjá Kaj Leo Holm Johannesen, Jóannes Eidesgaard, Høgna Hoydal og Poul Michelsen. Endaliga uppskotið er ikki kent enn. So, eg fari at lata uppskotið koma, áðrenn fleiri viðmerkingar verða gjørdar til tað.
Í stuttum havi eg bara eitt at siga um arbeiðið hjá Jógvani Jespersen sum stjóra í felagnum Nótaskip: „Respekt“. Respektin kemur serliga av, at Jógvan Jespersen hevur klárað at siga sína søgu, uttan at ein einasti kritiskur spurningur er settur viðvíkjandi tí faktuella innihaldinum í søguni, sum er søgd seinastu nógvu árini.
Ongin – og slættis ikki miðlafólkini – tykjast at hava fingið við, at Jógvan Jespersen hevur skift starv. At hann hevur eina heilt aðra dagsskrá nú, enn tá ið hann var tíðindamaður og kringvarpsstjóri.
Journalistikkurin mótvegis felagnum Nótaskip kallar fram myndina av tíðindafólkunum sum mikrofonhaldarar fyri stjóran, ið sigur frá summarskránni. Fyri at skera tað út í papp: Jógvan Jespersen er ikki longur partur av redaktiónini, men umboðar ávís áhugamál og vil tí fortelja eina ávísa søgu. Tað er í tøkum tíma – nú eftir 7-8 ár, og nýskipanin er á gáttini – at fjórða statsvaldið fer at kanna eftir, hvussu eftirfarandi henda og aðrar søgur eru.
Vh,
Meinhard Jacobsen,
fyrrverandi nevndarlimur í FAG


text:
In: Lippukassin8 Apr 2013
Gamaní, Ozzy hevði astma innhalator við á pallin, og drakk te úr einum koppi, í staðin fyri eina whiskey fløsku og hasjsigarett. Rukkuttu fingrarnir hjá Geezer og Tony sóu margháttligir út á stóra skíggjanum við pallin, meðan teir vundu tungan tónleik úr sínum gittarum. Ótrúligt at sovorðin djevlaljóð kunnu koma úr so gomlum monnum.
Nú Black Sabbath aftur skulu spæla í Kongaríkinum Danmark, stakk eg hondina niður í Lippukassan eftir hesum ummælinum av tí upprunaliga tungmálmsbólkinum, seinastu ferð hann vitjaði í Danmark við upprunasangaranum Ozzy Osbourne á odda. Hetta ummældi eg fyrst í juli 2005.
Mánadagin hevur man so møguleika at ogna sær enn eitt atgongumerki til Black Sabbath, hesa ferð í Forum í Keypmannahavn 26. november, kenslan er ein “skal? skal ikki?”
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum.
Photo credit: Toke_j / Foter.com / CC BY-NC-SA
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
Býráðsfundur 30. apríl 2009
1.
J. nr. 370 – 09/00219
Yvirtøka av umsitingini av Serflutningsskipan Landsins.
Ummæli frá Sosialu deild:
-Sosiala nevnd hevur á fundi 22/04-2009 mælt til at yvirtaka umsitingina av Serflutningsskipanini.
-Býráðið hevur á fundi 30/04-2009 samtykt at taka undir við sosialu nevnd.
2.
J. nr. 132 – 08/00249
3.
J. nr. 252 – 08/00523
Projektør (kanón) og lørift til auluna í Skúlanum við Løkin.
-Býráðið hevur á fundi 30/04-2009 samtykt at keypa lørift og projektør til auluna.
4.
J. nr. 566 – 09/00271
Gøtunøvn og adressir í Runavík, Saltangará og á Glyvrum
Tekn. deild mælir til:
· at strika gøtunavnið oman Sandheyggj, og leggja adressurnar til Sýnarveg nr. 1 – 3 – 5 og 7.
· at strika gøtunavnið Garðsgøtu, hesin vegur hevur eina adressu og verður mælt til at leggja adressuna til undir Gørðum nr. 3B.
· at strika gøtunavnið við Íshyl, hesin vegur hevur onga adressu.
· at strika gøtunavnið Blikagøtu, og leingja Tjarnarveg til markið millum Saltangará – Runavík, og broyta adressuna á matr. nr. 1s til Tjarnarveg 15
-Byggi- og býarskipanarnevndin hevur á fundi 22/04-2009 tikið undir við tilráðingin frá Teknisku deild, tó verður mælt frá at strika gøtunavnið oman Sandheyggj og mælt verður til, at gøtunavnið Blikagøta verður brúkt til nýggja vegin í samband við byggiætlanini hjá P/F Vist í Runavík.
-Býráðið hevur á fundi 30/04-2009 samtykt at taka undir við Byggi- og býarskipanarnevndini.
5.
J. nr. 352 – 09-00176
Skriv frá foreldrum at børnum í Dagstovninum í Oyndarfirði, sum heita á kommununa um at viðgera systkinaavsláttur í barnaansingini av nýggjum.
-Sosiala nevnd mælir til at játta avsláttur til triðja barnið.
-Fíggjarnevndin hevur á fundi 23-04-2009 mælt til at taka undir við tilmælinum frá Sosialu nevnd, og at miðað verður ímóti, at hetta verður sett í verk frá 1. januar 2010, og at pengar verða avsettir á fíggjarætlanini til endamálið.
-Býráðið hevur á fundi 30/04-2009 samtykt at taka undir við Sosialu nevnd og fíggjarnevndini.
6.
J. nr. 105 – 09/00254
Byggibúning av grundstykki til nýggju fimleikahøllina hjá Støkk.
-Býráðið hevur á fundi 30/04-2009 samtykt at at játta 1,5 mió. kr. íroknað mvg til útgrevstur, planering og byggibúning av grundstykki.
7.
J. nr. 102 – 09/00281
8.
J. nr. 567 – 09/00267
Val av limum í Ferðslunevndina fyri Runavíkar kommunu 2009 - 2012.
-Tekniska nevnd hevur á fundi 21/04-2009 mælt til at velja Karl Rasmusen í nevndina fyri Teknisku nevnd.
-Býráðið hevur á fundi 30/04-2009 samtykt at taka undir við Teknisku nevnd.


text:
Skrivstovunæmingur til Landsverk
Skrivað hevur Landsverk 18.08.2017 - 11:01
Droymir tú um eina starvsleið innan skrivstovuøkið, og kundi tú hugsað tær at arbeitt á einum stórum arbeiðsplássi við fjølbroyttum arbeiðsuppgávum? So er tað møguliga tær, vit leita eftir.
Vit sóknast eftir nærløgdum skrivstovunæmingi at byrja skjótast til ber.
Arbeiðsøki
Sum skrivstovunæmingur á Landsverki sleppur tú at royna teg við fjølbroyttum uppgávum innan skrivstovuyrkið. Læruplássið er á Stjórnardeildini, og uppgávurnar fevna um umsiting innan millum annað:
- Journal
- Fíggjarviðurskifti
- Tolling
- Starvsfólkaviðurskifti
Førleikakrøv
Tú hevur miðnámsútbúgving, sum t.d. student, HF ella HH.
Tú ert væl fyri innan KT, og dugir væl at brúka Office pakkan. Tað liggur somuleiðis væl fyri at seta teg inn í ymiskar telduskipanir.
Sum persónur ert tú sera væl skipað/ur, og hevur eyga fyri smálutum. Harumframt ert tú fyrikomandi og tænastusinnað/ur, og altíð til reiðar at rætta eina hjálpandi hond, tá ið á stendur.
Setanarviðurskifti
Talan er um lærupláss, har tú fært útbúgving í fyrisiting. Útbúgvingartíðin er vanliga 2 ár fyri næmingar við HH prógvi og 2½ ár fyri næmingar við students- ella HF-prógvi.
Løn og setanartreytir annars eru sambært sáttmála millum Fíggjarmálaráðið og Starvsmannafelagið.
Arbeiðsstaðurin er høvuðsskrivstovan i Tórshavn.
Umsóknir
Prógv og lívsgongdarlýsing (cv) skulu saman við umsókn sendast umvegis heimasíðu okkara www.landsverk.fo og verða okkum í hendi í seinasta lagi 8. september 2017.
Fleiri upplýsingar um starvið fáast við at venda sær til Britt Johannesen, tlf. 290822, ella Ásu Ósá, tlf. 290816.


text:
Í Vági eru sterkar siðvenjur fyri at seta í verk og gera stór arbeiðir grundað á sjálvboðna arbeiðsmegi.
Stóra dagliga virksemi í ítróttar-, mentanar- og frítíðarfelagsskapum er eisini í heilt stóran mun grundað á sjálvboðið arbeiði.
Sjálvboðna arbeiði hevur sín uppruna í, at fólk her á staðnum hava vilja og áræði til at gera mun, bæði tá umræður at gleða onnur fólk, gleða bólkar av fólkum og gleða fólki her á staðnum sum heild. Felagsnevnarin fyri sjálvbodna arbeiðinum er, at tey eru grundaði á áhugan fyri og ynski um at hjálp til.
Í Vági eru ein long røð av sjálvbodnum, sum eru virkin antin í skipaðum felagsskapum ella í sjálvbodnum toymum, sum gera avmarkaðar uppgávur. Ítróttarlívið er í stóran mun grundað á sjálboðið arbeiði. Somu viðurskifti eru galdandi í flest øllum frítíðar og mentanarfeløgum í Vági. Ikki minst, so hava sjálvboðin í Vági gjøgnum árini í felag lyft eitt ótal av megnar uppgávur, m.a. tá VB-húsið varð bygt, sluppin Johanna TG 326 sett í upprunastand, grindabátarnir settir í stand, Garðabrúgv og Stóra Pakkhúsi endurreist, tá park varð gjørd á Sandinum, og nú langhylur verður bygdur inni á Oyrunum.
Sjálvbodna arbeiðið myndar onkursvegna sálin í fólkinum, sum her býr. Sjálvbodna arbeiðið hevur alstóran týdning fyri heildina. Sjálvboðið arbeiðið styrkir harumframt í nógvum førum um persónligar førleikar, og ger eisini mun, tá søkt verður inn á inn á útbúgvingarstovn ella roynt verður at fáa arbeiðið.
Fyri tann einstaka skapar sjálvboðið arbeiðið eisini netverk og lívsgleði, og er ein jaligur partur av gerandisdegnum – hvat er tað ikki lívsjáttandi at kunna gera mun!
Gerst sjálvboðin, tí tú kann eisini gera mun !
Her finnur tú eitt yvirlit yvir hvørji sjálvboðin arbeiðir tú kann gera!


text:
Eingin mynd
Tá kommunval, løgtingsval ella fólkatingsval nærkast, síggjast altíð plakatir og uppsløg, sum gera vart við valevni, sum eru í politiskum flokkum ella á einum borgaralista. Hyggja vit eftir plakatum og uppsløgum, so eru hesir miðlar nógv broyttir gjøgnum árini.
Á myndini til høgru er 20 ára gamla skúlabókin Tú og samfelagið hildin upp fyri veggin á fundarhølunum hjá Tórshavnar kommunu. Sum sæst í bókini var reyði veggurin fyltur við valplakatum fyri 20 árum síðani. Í dag er eingin plakat á sama stað.
Stór einstaklingmynd
Við Norðara Ringveg í Havn sæst henda valplakatin av fremsta valevni hjá Javnaðarflokkinum í høvuðsstaðnum. Helst er valplakatin hin størsta í landinum. Umframt andlitsmyndina er árstalið 2020 sjónligast. Tað er skrivað við reyðum eins og slipsið og tvey búmerki hjá flokkinum, sum stillað verður upp fyri.
Stór felagsmynd
Her eru øll fólkini, sum stilla upp fyri Javnaðarflokkin í Tórshavnar kommunu, avmyndaði á nýggju trappuni í miðbýnum. Mitt fyri stendur verandi borgarstjóri í klædningi og reyðum slipsi. Onnur eru klødd í grønum og gulum jakka, meðan onkur er í berari skjúrtu.
Uppgávur
1 Hvør sjónlig broyting er hend viðvíkjandi valplakatum í 20 ár, so sum hesi dømi úr Havn benda á?
2 Hvar er stóra einstaklingamyndin í Havn sett? Hví er myndin sett har? Spyrji tykkum fyri við Snarskivuna hjá Kommununi ella á Kunningarstovuni í Havn, hvør eigur gula bygningin á myndini, hvør eigur veggin, og hvør hevur prentað plakatina. Ofta verður sagt, at bara valevnið sjálvt fær nakað burturúr einum valdysti. - Kann hugsast at ein lýsingastova ella fleiri fáa nógv at gera, tá val er? Spyrji tykkum fyri og geri samrøðu meðan fartelefonin tekur upp á film. Í flokkinum vísa tit samrøðuna. Uppgávan er at finna fram til, hvat ein valplakat sum henda kostar at gera og at hanga upp. Siga vit, at hundrað plakatir av sama slag eru úti um alt landið, hvat forvinnur lýsingafyritøkan so?
3 Kannið eftir, hvat flokkar ella listar, sum stilla upp til kommunuvalið, halda um einstaklingin ella heildina. Spyrji flokkarnar ella listarnar, um tey heldur vilja verða avmyndað í felag á einari mynd, ella um tey frítt vilja hava einstaka valevnið at reka valdystin fyri seg sjálva ella sjálvan. Tosið saman í flokkinum um munin at vera einsamallur á plakatum til kommuval, ella at vera saman við hinum í flokkinum ella á listanum. - Kann ein tílík mynd gera mun, hvussu vit fata valevnið? Man nakað verða gjørt við felagsmyndina omanfyri, ella munnu øll hava staðið úti samstundis og latið seg avmynda?
4 Hyggið eftir valmyndunum úr Klaksvík, sum eru niðanfyri. Finnið eitt arbeiðspláss, sum verður brúkt í avmyndaðu valplakatunum. Hvat er arbeiðsplássið? Hvønn týdning hevur hetta arbeiðspláss fyri veljaran og politikaran? Hava ávís arbeiðspláss størri týdning enn onnur í ávísum støðum í Føroyum? Tosið um hetta í flokkinum.


text:
Orðabók til fólkaskúlan.
Saman við forlagnum Gyldendal hevur Bókadeildin latið gjørt orðabók, sum er sera væl egnað til frálæru í enskum hjá 8 til 12 ára gomlum børnum.
Orðabókin er í trimum pørtum:
1. Ein enskur-føroyskur orðalisti.
2. Ein partur um hugtøk og nøvn á ávísum evnum og lutum. Nevnast kann t.d. orð í samband við sjógv, ítrótt, føðingardag, kroppin, køkin, skúla, tíð. Umframt dømi um sagnorð, fyrisetingar og annað mangt.
3. Ein føroyskur- enskur orðalisti.
Í orðabókini eru fleiri enn 2600 leitorð, og hon er prýdd við stuttligum tekningum.
Mín fyrsta reyða orðabók er ein góð og stuttlig hjálp hjá bæði stórum og smáum, tá ið farast skal undir at læra enskt á fyrsta sinni!
Aftur


text:
IRF hevur valt at nýta appina alarm.fo at kunna borgaran um broytingar og annað, sum hevur við IRF at gera.
Alarm.fo er ein nýggj fráboðanarskipan, har kunnað verður stutt um ymist, sum er týdningarmikið at fáa út til borgaran.
Skjót kunning
– IRF hevur ofta tørv á at fáa eina skjóta kunning út til nógv fólk. Her meta vit, at appin hjá alarm.fo er ein góður háttur, at fáa hendan boðskapin út, sigur Poul Andrias Joensen, stjóri í IRF.
Hann vísir á, at tað kann vera, at vegna tekniskt brekt, verður rusk ikki heintað í einum ávísum stað, ella at tørvur er at boða eini ávísari bygd frá, nær rottangar verða tømdir í tí bygdini.
– Vit vóna, at fólk fara at nýta hesa skipanina, og at hon fer at hjálpa um við kunningini til almenningin, sigur Poul Andrias.
Hent kunning
Alarm.fo kunnar um ymisk týdningarmikil viðurskifti í samfelagnum. Til dømis broytingar hjá Strandfaraskipum landsins, týdningarmiklar kunningar frá Heilsufrøðiligu starvsstovuni, týdningarmiklar kunningar frá eini kommunu, ymsar hentar upplýsingar frá einum festivali, grindaboð og nógv annað.
Og nú kunnar alarm.fo eisini vegna IRF.
Á alarm.fo ber til at gera avmarkingar, til dømis so at ein bara fær ta kunnningina, ið hevur við tað økið í landinum, har ein sjálv/ur býr.
Fá tær appina
IRF heitir á borgaran um at fáa sær hesa ókeypis appina á fartelefonina, so at fólk fáa betri og skjótari kunning frá IRF.
IRF fer eisini framyvir at kunna á heimasíðu, facebook og í miðlunum annars. Men skjótasti hátturin at fáa kunningina, er óivað gjøgnum alarm.fo.
Mynd:
Poul Andrias Joensen, stjóri í IRF (t.v.) og Torben Nielsen frá alarm.fo.


text:
You can add a new headline later by clicking the edit icon (pencil)
Nú nærkast 1. oktober og vit hava fingið hølið, soleiðis at vit nú saman
kunnu feira okkara felags 60 ára dagar. Vónandi hava tit øll, sum búgva
uttanlanda fingið billettir hertil.
Meldi tykkum til her, so sýggja vit hvussi nógv koma ☺ Tað kemur meira um veistluna í Maj tá vit skullu møtast aftur ☺☺☺
Hey
tit øll. Fyrireikingarnar skulu fínpussast síðst í mai, so samlast vit
aftur í fyrireikingarbólkinum og senda innbjóðing út tá. Kærar heilsur
Gunnleyg ☺☺☺ Fyrireikingarbólkurin skal síggjast aftur
onkuntíð seint í mai og eftir tað fara vit at senda innbjóðingar út -
hetta nú er ein kunning, so tit øll kunnu fyrireika fer heim og leggja
dagin av Hopi tú kemur)


text:
(Mett tímatal: 6-8 tímar í landafrøði)
Í 2014 gjørdi Nám lærarabók til bøkurnar Landafrøði 1-3.
Ovast til høgru ber til at leita í netbókini. Verður leitað eftir fólkatalsfrøði sæst orðið 5 ferðir.
Á síðunum 92-101 eru uppskot um frálæru, sum øll knýta seg til fyrsta part í bókini Landafrøð 2, sum hevur heitið Heimsins fólk, og er um fólkatalsfrøði. Síðurnar 102-11 eru avritssíður. Parturin Heimsins fólk viðger hesi evni:
• Menniskjað - tilfeingi ella byrða
• Hvar á jørðini liva fólk
• Ymsar orsakir til fólkavøkstur, fólkaminking og fólkaflyting
• Sjúkur og býargerð
Við hesum parti, Heimsins fólk, menna næmingarnir førleikan at síggja orsakir og avleiðingar, síggja sambond og heildir, lýsa málið úr fleiri sjónarhornum, grundgeva og taka egna støðu. Nøkur hugarensl og uppgávur stuðla undir at gera evnið greiðari. Nógv av innihaldinum hóskar eisini væl at arbeiða við, tá ið næmingarnir læra um heimspartarnar.
Endamál
At varpa ljós á spurningin um íbúgvar við støði í umhvørvi, møguleikum at lívbjarga sær og tilfeingi
Við hesum parti, Heimsins fólk, eru fjølbroyttir møguleikar at arbeiða fram móti teimum málum, sum standa í námsætlanini í landafrøði. Spurningurin um fólkagrundarlagið nertir ofta við spurningar um nærumhvørvið, alheimsumhvørvið og spurningin um at lívbjarga sær. Næmingarnir skulu skilja, hví fólkatalið veksur í ávísum pørtum av heiminum og minkar í øðrum pørtum av heiminum.
Spurningurin at býta og nýta tilfeingið í heiminum er nærum altíð týdningarmikil táttur, tá ið arbeitt verður við evninum: fólkið í heiminum. Tí ræður um, at hesi sjónarhorn verða tikin við í undirvísingini.
Fakligir førleikar - vegleiðandi mál
Uppskot til ávegis mál. Næmingurin:
• skilir og dugir at brúka grundleggjandi hugtøk á lærugreina økinum
• dugir einfalt at greina fólkavøksturin, har orsakir, avleiðingar og egin uppskot til at loysa trupulleikar eru við
• hevur innlit í týdningarmestu orsakirnar til fólkaflyting
• dugir at grundgeva fyri ella ímóti spurninginum, um jørðin er ovfólkað ella ikki. Býtið av tilfeingi og umhvørvisávirkan eru høvuðshugtøk, sum eiga at vera við í grundgevingini.
Arbeiðsgongd
Brotini í partinum Heimsins fólk fylgja bókini. Byrjast kann við fólkavøkstrinum. Harafturat eigur fyrsti spurningurin, - Er menniskjað tilfeingi ella byrða? - at sermerkja arbeiðið við partinum.


text:
Hetta var onnur av tveimum kappingum í einum og sama vikuskifti. Umleið 400 km á asfalinum, og so kortini hava kreftir til at sita í einum sterkum trímanna útbroti, sum helt á mál.
Eitt sera flott úrslit hjá Torkil tá hugsað verður um, at hann eisini kappasðist tveir dagar frammanundan, og tá eisini vann sær eitt gott og heiðurligt úrslit.
Tíðliga í kappingini sluppu Torkil, Martin Toft Madsen og Troels Rønning Winther avstað. Henda trio arbeiddi væl saman, og nettup tí fingu teir eitt stórt "hol" aftur til feltið. Tá avtornaði, og vinnararnir funnir, var hálvur fjórði minuttir aftur til feltið.
Tað kundi verið Torkil, tað kundi blivið Troels Winther, men tað bleiv Martin T. Madsen, ið fór við sigrinum. Allir tríggir vóru sjálvsagt væl koyrandi, og tá tað nærkaðist málinum kom taktikkur í. Teir skiftust um at sleppa avstað frá hvørjum øðrum. Torkil gjørdi fleiri royndir. Hann bleiv koyrdur inn aftur, og so gjørdu kappingarneytarnir somuleiðis eina roynd at sleppa avstað. Tá umleið 10 km vóru eftir á mál slapp Martin Toft Madsen avstað. Torkil og Troels Winther kundu ikki semjast um hvør skuldi koyra Martin inn aftur, og so hendi tað sum so ofta hendir í súkkling, at taktikkurin millum tvey og trý kemur oddamanninum tilgóðar. Martin økti og økti tí aftur til Torkil og Troels, og vann sostatt ein tryggan sigur.
Úrslitið av kappingini kann lesast her:
http://feltet.dk/rdb/loeb/2017/skive-loebet/


text:
Læraravegleiðingin til Nem í fjórða er býtt í tveir partar, Vegleiðing um føroyskt og Vegleiðing til partarnar...
Nem í fjórða er í seks pørtum, og hvør partur leggur dent á okkurt ávíst:
Læraravegleiðingin er ætlað læraranum fyri at geva honum yvirlit og stuðla honum, bæði yvirskipað og í dagligu...
Nem í triðja er bókaheild til føroyskt í 3. flokki. Bókaheildin fevnir um næmingabók, netbók og læraravegleiði...
Mállærubók at brúka saman við bókaheildini Nem í triðja. Í mállærubókini eru mállæru-, rættskrivingar- orðabók...


text:
Trygdarbelti í bussi
Bussar, sum eru skrásettir eftir 1998 í Føroyum, skulu hava trygdarbelti í øllum setrum, býbussar tó undantiknir. Meginreglan er, at um trygdarbelti eru í bussinum, skulu tey verða brúkt. Ert tú 15 ár ella eldri, kanst tú fáa bót frá løgregluni, um tú ikki situr íbundin í bussi, har ásett er at nýta trygdarbelti.
Børn úr trimum árum skulu vera íbundin, um trygdarbelti eru í bussinum. Ráðið fyri Ferðslutrygd mælir til, at børnini harumframt sita íbundin við aldurssvarandi trygdarútgerð. Gev gætur, at næstan eingin trygdarútgerð til børn er góðkend til mjadnabelti, tað er tveypunktsbelti.
Bussførarin hevur ábyrgd av, at børn undir 15 ár sita íbundin ella í øðrum føri at upplýsa tey um, at tey skulu sita íbundin. Upplýsingarskyldan kann fara fram á henda hátt:
- Kunning frá bussføraranum
- Kunning frá fylgjara hjá barninum
- Kunning á sjónvarpsskíggja í bussinum
- Kunning við skelting
Les Á ferð við stovninum.


text:
4/23/14
Áðrenn alt fer upp í talgildan royk
M&M Music & Movies í Dr. Jakobsensgøtu í dag. Handilin letur aftur for good tann 14. juni, og hevur í tí sambandi útsølu, har alt fer fyri hálvan prís. Hálvtrýss prosent, so segði hann, avsláttur.
Ætlanin var gamaní at hyggja pláturnar ígjøgnum, og vita um okkurt áhugavert mundi vera eftir, men fløguhyllarnar fangaðu eygað. Einamest tí eg minnist at hava hugt tær í gjøgnum áður. Har stendur mangt og hvat, og nógv av tí er bæði gott og forkunnugt. Tað mesta er brúkt, men sumt er nýtt.
Tað er við at vera ein farin tíð. Hetta at leita sær innar í ein fløguhandil*, og kanna eftir hvat stendur á hyllunum. Møguliga fara útaftur við fongi. Í mínum føri gjørdist tað til fýra útgávur; eitt gott bland av obskuritetum og ráritetum. M.a. heili tvey soundtracks, ið eg havi ynskt mær síðani fyrsta dagin, men ongantíð kom fram á í teimum døgum, tá fløguhandilsvitjanir vóru regluligar.
Fari her stutt at siga okkurt um tær fýra útgávurnar, ið komu við til hús:
Eigi hesa útgávuna á LP, men hon er somikið forkunnug, at eg tími at hava hana á fløgu eisini. Organisation var ikki nakar seiglívaður bólkur, og er í dag mest kendur fyri at telja Ralf Hütter og Florian Schneider-Esleben millum limirnar. Teir báðir stovnaðu Kraftwerk stutt eftir at Organisation fóru hvør til sítt. Tone Float var innspæld í 1969, og ljóðar eisini hareftir: abstraktur sýrurockur við jazz ískoytum. Nú á døgum gongur tað undir øgiliga breiða paraply heitinum "krautrock". Fløgan er útgivin á "Crown Records" í 1996, og eg skal ikki siga tað fyri vist, men eg havi varhugan av at talan er um bootleg (sum er kul).
Ein góð The Boss pláta frá 90'unum. Hon rakti eina nerv onkursvegna. Hetta við at leita aftur til Steinbeck og Grapes of Wrath og dust bowl og Woody Guthrie og tað. Eitt, ið ger hetta til eina serliga plátu fyri meg, er at hon er mastra av Dave Collins í A&M Mastering Studios í Los Angeles. Sami Dave Collins hevur mastrað plátuna hjá Tuxedo Rebels, ið kemur út um skamma stund. Tað gerst ikki minni stuttligt av at akkurát hetta eintakið er "made in Japan". Stórbært!
Bruce Springsteen er eisini við her, umframt Eddie Vedder, Johnny Cash, Tom Waits, Patti Smith, Nusrat Fateh Ali Khan og onnur góð fólk. Filmurin gjørdi stórt inntrykk, og eg minnist at vit dyrkaðu soundtrackið. Eg lænti fløguna frá onkrum vinmanni, men av onkrari orsøk kom eg ongantíð fram á hana í nøkrum fløguhandli. Nú er hon so her, enntá í "legacy edition" við DVD fløgu afturat. Har er ein Dead Man Walking - the concert á. Gleði meg at hyggja og lurta.
Enn ein filmur, ið man hevur dyrkað nógv. Coen brøðurnir brilliera sum filmmakarar, og T-Bone Burnett brillierar sum soundtrack prodúsari. Soundtrackið vakti ein nýggjan áhuga fyri amerikonskum fólkatónleiki, og tað er einki løgið í hesum, tí tað er á tremur við fantastiska góðum og hjartanemandi tónleiki. Her er sama søga: eg kom ongantíð framá fløguna fyrrenn nú.
-----------
Tey siga, at nú skal alt ganga fyri seg talgilt. Man skal allarhelst stroyma, og kanska downloada (um man er grammur). Tað er gamaní hent, men eg loyvi mær at ivast í um tað er ein nøktandi háttur at finna og njóta tónleik. Hvat við skjalfestingini? Hvat verður av øllum, tá tú hevur lurtað og hugt eftir tí? Hvør goymir okkara talgildu minni? (Jú jú, Elsebeth Mercedis og løgmaður og NSA, men eg meini við tey minnini, ið hava týdning).
Tá eg fyri tíð síðan skrivaði á Facebook, at orsøkin til at eg ikki tími Spotify er at tað er tónleikur sum kranavatn, komu ymiskar reaktiónir. Onkur nevndi tøkniligt arbeiðsloysi og luddittar, og undirstrikaði fáfongdina í at setast upp ímóti tøkniligum nýbrotum og teim broytingum, ið tey føra við sær. Hetta er sjálvandi rætt, men eg haldi at tað eru fleiri aspekt í tí. Í førinum við tónleiki eru í stuttum tríggjar síður av sakini: arbeiðshættir/marknaður, tøkni og estetikkur. Tøknilig nýbrot føra við sær broytingar í arbeiðishátti og marknaði; í útbreiðsluni av tónleiki, og tað er alt í lagi við tí. Men eitt framstig innan arbeiðshættir og markna, er ikki neyðturviliga eitt estetiskt framstig. Hvørt talgildingin av tónleikinum er eitt estetiskt fram- ella afturstig, tað er spurningurin. Hann hongur enn í luftini, og verður óivað hangandi í komandi tíðum. Fyri tað er tað vert at reflektera yvir og tosa um.
Sum sagt letur Music & Movies aftur t. 14. juni, og eigarin flytir av landinum. Eg veit ikki nær vit fara at síggja ein slíkan special/2nd hand handil aftur í Havnagøtum, um nakrantíð. Um tú hevur minsta áhugan fyri tónleiki og filmi á fysiskum miðlum, so er at stinga høvdið innum áðrenn latið verður aftur fyri síðstu ferð. Kanska onkur dýrgripur verður funnin, áðrenn alt fer upp í talgildan royk.
Ætlanin var gamaní at hyggja pláturnar ígjøgnum, og vita um okkurt áhugavert mundi vera eftir, men fløguhyllarnar fangaðu eygað. Einamest tí eg minnist at hava hugt tær í gjøgnum áður. Har stendur mangt og hvat, og nógv av tí er bæði gott og forkunnugt. Tað mesta er brúkt, men sumt er nýtt.
Tað er við at vera ein farin tíð. Hetta at leita sær innar í ein fløguhandil*, og kanna eftir hvat stendur á hyllunum. Møguliga fara útaftur við fongi. Í mínum føri gjørdist tað til fýra útgávur; eitt gott bland av obskuritetum og ráritetum. M.a. heili tvey soundtracks, ið eg havi ynskt mær síðani fyrsta dagin, men ongantíð kom fram á í teimum døgum, tá fløguhandilsvitjanir vóru regluligar.
Fari her stutt at siga okkurt um tær fýra útgávurnar, ið komu við til hús:
Eigi hesa útgávuna á LP, men hon er somikið forkunnug, at eg tími at hava hana á fløgu eisini. Organisation var ikki nakar seiglívaður bólkur, og er í dag mest kendur fyri at telja Ralf Hütter og Florian Schneider-Esleben millum limirnar. Teir báðir stovnaðu Kraftwerk stutt eftir at Organisation fóru hvør til sítt. Tone Float var innspæld í 1969, og ljóðar eisini hareftir: abstraktur sýrurockur við jazz ískoytum. Nú á døgum gongur tað undir øgiliga breiða paraply heitinum "krautrock". Fløgan er útgivin á "Crown Records" í 1996, og eg skal ikki siga tað fyri vist, men eg havi varhugan av at talan er um bootleg (sum er kul).
Ein góð The Boss pláta frá 90'unum. Hon rakti eina nerv onkursvegna. Hetta við at leita aftur til Steinbeck og Grapes of Wrath og dust bowl og Woody Guthrie og tað. Eitt, ið ger hetta til eina serliga plátu fyri meg, er at hon er mastra av Dave Collins í A&M Mastering Studios í Los Angeles. Sami Dave Collins hevur mastrað plátuna hjá Tuxedo Rebels, ið kemur út um skamma stund. Tað gerst ikki minni stuttligt av at akkurát hetta eintakið er "made in Japan". Stórbært!
Bruce Springsteen er eisini við her, umframt Eddie Vedder, Johnny Cash, Tom Waits, Patti Smith, Nusrat Fateh Ali Khan og onnur góð fólk. Filmurin gjørdi stórt inntrykk, og eg minnist at vit dyrkaðu soundtrackið. Eg lænti fløguna frá onkrum vinmanni, men av onkrari orsøk kom eg ongantíð fram á hana í nøkrum fløguhandli. Nú er hon so her, enntá í "legacy edition" við DVD fløgu afturat. Har er ein Dead Man Walking - the concert á. Gleði meg at hyggja og lurta.
Enn ein filmur, ið man hevur dyrkað nógv. Coen brøðurnir brilliera sum filmmakarar, og T-Bone Burnett brillierar sum soundtrack prodúsari. Soundtrackið vakti ein nýggjan áhuga fyri amerikonskum fólkatónleiki, og tað er einki løgið í hesum, tí tað er á tremur við fantastiska góðum og hjartanemandi tónleiki. Her er sama søga: eg kom ongantíð framá fløguna fyrrenn nú.
-----------
Tey siga, at nú skal alt ganga fyri seg talgilt. Man skal allarhelst stroyma, og kanska downloada (um man er grammur). Tað er gamaní hent, men eg loyvi mær at ivast í um tað er ein nøktandi háttur at finna og njóta tónleik. Hvat við skjalfestingini? Hvat verður av øllum, tá tú hevur lurtað og hugt eftir tí? Hvør goymir okkara talgildu minni? (Jú jú, Elsebeth Mercedis og løgmaður og NSA, men eg meini við tey minnini, ið hava týdning).
Tá eg fyri tíð síðan skrivaði á Facebook, at orsøkin til at eg ikki tími Spotify er at tað er tónleikur sum kranavatn, komu ymiskar reaktiónir. Onkur nevndi tøkniligt arbeiðsloysi og luddittar, og undirstrikaði fáfongdina í at setast upp ímóti tøkniligum nýbrotum og teim broytingum, ið tey føra við sær. Hetta er sjálvandi rætt, men eg haldi at tað eru fleiri aspekt í tí. Í førinum við tónleiki eru í stuttum tríggjar síður av sakini: arbeiðshættir/marknaður, tøkni og estetikkur. Tøknilig nýbrot føra við sær broytingar í arbeiðishátti og marknaði; í útbreiðsluni av tónleiki, og tað er alt í lagi við tí. Men eitt framstig innan arbeiðshættir og markna, er ikki neyðturviliga eitt estetiskt framstig. Hvørt talgildingin av tónleikinum er eitt estetiskt fram- ella afturstig, tað er spurningurin. Hann hongur enn í luftini, og verður óivað hangandi í komandi tíðum. Fyri tað er tað vert at reflektera yvir og tosa um.
Sum sagt letur Music & Movies aftur t. 14. juni, og eigarin flytir av landinum. Eg veit ikki nær vit fara at síggja ein slíkan special/2nd hand handil aftur í Havnagøtum, um nakrantíð. Um tú hevur minsta áhugan fyri tónleiki og filmi á fysiskum miðlum, so er at stinga høvdið innum áðrenn latið verður aftur fyri síðstu ferð. Kanska onkur dýrgripur verður funnin, áðrenn alt fer upp í talgildan royk.
Subscribe to: Post Comments (Atom)


text:
Til ber at gjalda við donskum/føroyskum pengum ella Visa/Dankorti (FR-korti).
Gjaldast skal áðrenn/við fráferð.
Meginreglan er, at sjúklingar ikki fáa endurgjald fyri flutning millum Sjúklingahotellið Tórshavn og sjúkrahús ella víðgerðarstað.
Undantikið hesum eru sjúklingar, ið av sjúkaávum hava tørv á flutningi. Í slíkum førum eigur alment flutningsfar at verða nýtt. Men um hetta av sjúkaávum ikki er ráðiligt, kann annað flutningsfar nýtast ístaðin. Leiðarin á Sjúklingahotellinum Tórshavn ger í slíkum førum eina tørvsmeting og tekur støðu til, hvat flutningsfar skal nýtast.
Sjúklingahotellið kann bert bera útreiðslurnar fyri hýruvogn, um heilsustøðan hjá sjúklinginum er so vánalig, at hetta er neyðugt. Treytin fyri at fáa flutningsútreiðslurnar endurgoldnar er, at leiðarin á Sjúklingahotellinum Tórshavn frammanundan hevur játtað, at goldið verður fyri flutningin.
Endurgjald fyri taxa fæst við at vísa kvittan ella busskorti tó einans um sjúkrarøktarfrøðingur hevur játtað, at tú kanst fáa flutning goldnan.
Endurgjald skal rindast, áðrenn heimferð, tí hetta kann bert gerast á Sjúklingahotellinum Tórshavn.


text:
Tíðindaskriv
11.09.2017 - 21:48
Ítróttur > Ítróttur > Fótbóltur
Heidi Sevdal og hinar á kvinnulandsliðnum gleða seg av álvara til HM-undankappingini, ið fer av bakkastokki komandi hósdag, tá Kekkia vitjar á Tórsvølli.
Kvinnulandsliðið fer hósdagin undir spennandi HM-undankapping. Fleirfaldu heimsmeistararnir úr Týsklandi teljast millum mótstøðuliðini í bólkinum, men fyrsti dysturin verður móti Kekkia. Heidi Sevdal, sum er ein av royndu spælarunum á liðnum, fegnast um, at tær nú sleppa at royna seg regluliga móti sterkari mótstøðu.
- Tað er sera hugaligt. Tú gevur teg sjálvandi altíð hundrað prosent, men motivatiónin verður størri, nú vit allatíð skulu prógva okkum og hava landsliðsgularótina at fara eftir. Kappingarárið her heima verður eisini longt nakað, og tað er gott fyri hvønn einstakan spælara og fyri kvinnufótbóltin sum heild, at ein noyðist at vísa dygdir ígjøgnum alla kappingina, sigur farligi framherjin í EBS/Skála.
Heidi Sevdal var eisini við á landsliðnum, ið spældi í HM-undankapping í 2013 og 2014, og hon greiðir frá, at fleiri fyrimunir eru, nú liðið javnan skal spæla undankappingardystir.
- Nú ber betur til at leggja afturat konseptinum, sum vit hava. Vit kunnu brúka dystir til eftirmeting og síggja, hvat er gott, og hvat er minni gott. Riggar okkurt væl, kunnu vit taka tað við okkum til næsta dyst, meðan vit kunnu vraka tað, sum ikki riggar, greiðir nýklækti steypavinnarin frá, ið hevur umboðað Føroyar meir enn 40 ferðir.
- Tá tað til dømis er eitt ár millum avbjóðingarnar, er tað sum at byrja av nýggjum hvørja ferð. Nú er landsliðið í fastari legu, arbeiðið hongur nógv betur saman og tað er lættari hjá spælarunum at fyrihalda seg til.
Í hesum umfarinum skal føroyska kvinnulandsliðið spæla tveir dystir. Ísland á útivølli er á skránnið mánadagin 18. september, men fyrst kemur Kekkia á Tórsvøll. Tann dysturin verður á Tórsvølli hósdagin 14. september klokkan 19:00. Ókeypis atgomngd er til dystin.
Tað verður mett, at hesin dysturin er ein av teimum, har føroysku kvinnurnar hava bestan møguleika at fáa eitt gott úrslit. Ólukkutíð fyri Heidi Sevdal, noyðist hon at síggja dystin frá áskoðaraplássunum, tí hon hevur leikbann.
- Tað er ófatiliga rotið. Tað er øgiliga keðiligt at sita uttanfyri ein slíkan dyst, har møguleikin fyri at røkka einum góðum úrsliti avgjørt er til staðar. Men tað eru nógvar góðar í hópinum, so ein onnur kemur inn í staðin. Eg iðri meg um, at eg ikki fái spælt, men hopi, at vit fáa eitt gott úrslit, sigur Heidi Sevdal við heimasíðuna hjá FSF.


text:
Eli Hentze
Meginreglan er, at øll, ið hava áhuga, fáa tilboðið at taka lut! B71 er ein pallur hjá øllum børnum og vaksnum at royna seg í leiki. Fyrstu mongu árini var tað nærum bert fótbólturin, men eisini eitt lítið sindur av flogbólti. Nú ítróttarhøllin er komin, eru eisini aðrir møguleikar.
Kapping hjá u6. 6. juni 2015
Góð viðurskifti til tey yngru – eisini tey smáu
B71 leggur seg eftir at hava góð tilboð til yngra ættarliðið, bæði dreingir og gentur. Yngstu børnini, ið spæla dystir, ganga í 1.flokki, men tað ber væl til at luttaka í venjing og vera við til dystir, um barnið ikki er farið í skúla! Felagið ger sítt ítarsta at hava skikkaðar venjarar til øll lið.Um summarið fer venjingin fram á nýggja og framúr góða graslíkisvøllinum inni í Dal. Og um veturin verður vant inni í somuleiðis nýggju og stásiligu ítróttarhøllini.Felagið ynskir sjálvsagt at menna góðar fótbóltsleikarar. Tað er spælið fyrst og fremst, ið luttøkan snýr seg um, men alt annað, ið fylgir við er eins týdningarmikið! Felagið skal læra børnini at spæla fótbólt og at gerast góðir samfelagsborgarar!
Lívslæran frá liðnum
Luttøka leikaranna skal fyrst og fremst byggja á áhuga og møguleikar at spæla saman við vinunum. Men øll luttøka í liðítrótti er eisini treytað av tí, ið danir rópa “forpligtende fællesskab”. Í tí liggur, at tann einstaki við luttøku síni sigur ja til felagsskapin, og ikki bara ja til seg sjálvan og sína egnu luttøku. Í tí liggur eitt slag av bindandi avtalu við liðfelagar. Í tí liggur ein læra at lyfta í felag. Júst henda læra er týdningarmikil førningur í víðari ferðini her í lívinum.Alstóri leikluturin hjá foreldrunumFelagið hevur seinastu árini gjørt nógv fyri, at øll tey praktisku viðurskiftini runt liðini er í lagi. Foreldraumboð eru til øll lið. Teirra uppgáva er at hava leiðarar tøkar til allar dystir. Umframt at foreldur skiftast um at vaska búnarnar. Harumframt er tað av sera stórum týdningini fyri luttøku barnanna, at foreldur vísa áhuga. Hesin áhugi fyrstu mongu árini er sterkt viðvirkandi til, hvørt børnini velja at halda á fram at taka lut í ítrótti eftir tannáringaárini.
Gentur u17 B71-NSÍ 1-1. 22. apríl 2015


text:
Bábelstornið
Á fruktagóða flatlendinum millum áirnar Evfrat og Tigris, sum varð nevnt Mesopotamia, var fyri 5500 árum síðan vanligt at byggja torn, sum vórðu nevnd ziggurat. Tornini vóru í veruleikanum tempul, har fólk tilbóðu fleiri ymiskar gudar.
Í dag er ikki nógv eftir av tí stásiliga og stórfingna býnum Bábylon, sum lá í Mesopotamia sunnan fyri Bagdad millum áirnar Evfrat og Tigris. Men fornfrøðiligir útgrevstir benda á, at Bábelstornið, sum vit kenna frá Bíbliuni, var eitt ziggurat, sum varð bygt til gudin Marduk sunnarlaga í Bábylon.
Men hvussu sá tornið út? Jarðfrøðingar vilja vera við, at zigguratini vórðu gjørd úr tí tilfarinum, sum mest var av í Mesopotamia, nevniliga leiri og hálmi. Fólkini gjørdu múrsteinar úr leiri og hálmi, sum síðan vóru lagdir at turka í sólini. Jarðbik frá iranska flatlendinum varð nýtt at festa múrsteinarnar saman við.
Bygningarnir hildu ikki væl til nógva regnið, og rapaðu mangan av smærri jarðskjálvtum. Teir máttu eisini røkjast javnan, tí múrsteinar og jarðbik morlaðust burtur av bygningunum.
Ein onnur kelda, sum kann siga okkum, hvussu Bábelstornið møguliga sá út, er ein innskrift, sum helst kemur frá bábyloniska konginum Nebukadnesar II (604 – 562 f.Kr.), og sum fortelur um eitt torn, sum var klætt við bláum lakki. Eisini grikski søgufrøðingurin Herodot, sum vitjaði tornið í ár 460 f.Kr., sigur frá um eitt torn við sjey ella átta hæddum, sum hevði eina snyrilstrappu á uttaru síðuni, sum førdi til eitt tempul á ovastu hædd. Hálvvegis høvdu tey bygt nøkur sitipláss til tey, sum høvdu tørv á at hvíla seg.
Hóast Bábelstornið og hini zigguratini ikki eru til longur, so verður minnið um tey varðveitt í Bíbliuni. Enn í dag gevur Bíblian listafólki um allan heimin íblástur til listarverk.
Krossferðirnar høvdu við sær, at evropearar sóu hesar bygningar.
1. Er Gud bangin fyri ov nógvari tilbiðjan?
Bábelstornið var eitt tempul. Hví forðaði Gud fólkinum at byggja honum eitt tempul? Vildi hann ikki tilbiðjast? Var tað ikki gott, at tey vildu byggja eitt torn, sum rakk til himmals?
2. Er trúgvin ein snyril?
Hví høvdu tornini eina snyrilstrappu á uttaru síðuni? Royn at ímynda tær, hvussu tað kennist at ganga runt og runt í einum snyrli. Er hetta ein partur av halgidóminum? Er hetta gjørt við vilja, soleiðis at tey, sum fara upp á toppin, fáa eina andaliga uppliving? Ella eru heilt aðrar orsakir til, at tornini vórðu gjørd júst soleiðis?


text:
Frítíðarskúlin
Frítíðarskúlin er normeraður til 20 børn úr 1. og møguliga 2.flokki. Vit halda til í hølum hjá Trongisvágs skúla. Tað eru 3 starvsfólk á stovninum.
Endamálið hjá frítíðarskúlanum Smæruni er, at børnini eftir skúlatíð, kunnu verða í einum tryggum umhvørvi og við vegleiðing frá vaksnum kunnu mennast innan hesi øki: persónliga, socialt, málsligt, kropp og rørsluliga.
Náttúra og mentan er eisini ein partur av gerandisdegnum. Vit vilja arbeiða fyri at børn, foreldur og starvsfólk kunnu kenna seg trygg og glað at koma á stovnin.


text:
Útstappað veðrahøvd
Vit hava nøkur útstappað veðrahøvd til sølu. Eisini er møguligt at senda okkum veðrahøvd út, sum vit útstappa.
Seinastu tíðina hava vit fingist eitt sindur við at útstappa veðrahøvd. Jens Kjeld Jensen, ið hevur verið herúti og lagt okkum lag á. Tað er ein drúgv og spennandi avbjóðing at endurskapað eitt seyðarhøvd.
Um onkur vil hava eitt veðrahøvd útstappað, er vert at vita, hvussu høvd og skinn skal hagreiðast.
1. Tak mynd av veðri, áðrenn hann verður slaktaður. Beint inn á høvdi og vangamynd.
Hetta er fyri at vit kunnu endurskapað so væl sum gjørligt. Høvdi broytist, tá tað verður fryst.
2. Fryst høvdi eftir tveimum tímun.
3. Tá skinni er kølnað, salta tað væl. Ikki balla kantar inn.
Ikki skera/snøgga skinni framman. Vaska blóð av, áðrenn salta verður
Aftur
Einans
Kr. 6000,-
Bílegg vøru:
Ring á +298 371260
ella skriva til


text:
Sambært Llóg nr. 28 frá 10. mars 1994 um vinnuligan fiskiskap sum seinast broytt við Llóg nr. 89 frá 18. august 2014, grein 2 er
Livandi tilfeingið á føroysku landleiðunum og tey rættindi, føroyska heimastýrið við samráðingum hevur rokkið ella eftir altjóða rætti eigur uttan fyri føroysku landleiðirnar, eru ogn Føroya fólks.
Í skrivligum svari uppá §52-fyrispurning frá Høgna Hoydal um keyp og sølu av fiskiførum við veiðiloyvi sigur Jacob Vestergaard annars (til nr. 10)
Eg haldi, at grundreglan í allari skipanini er - og eigur at vera - at fiskiríkidømið er ogn landsins. Løgtingið og landsstýrið umsita fiskatilfeingið vegna Føroya fólk, og kunnu skipa fiskiskapin við lógum og kunngerðum, sum seta karmar og treytir fyri fiskiskapinum.
Livandi tilfeingið -- fiskurin -- sum sambært løgtingslóg er ogn Føroya fólks, er sambært grundregluni hjá Jacob Vestergaard ogn landsins.
Orðini hjá Jacob Vestergaard, ið eru í mótstríð við lógina, eru ikki vald av tilvild, og har er ein avgerandi, veldigur munur!
Landsins ogn kann privatiserast. Sum Atlantic Airways og BankNordik. Tá man angraði privatiseringina av Atlantic Airways, var man noyddur at rinda privatu eigarunum fyri at nationalisera felagið aftur.
Men fiskatilfeingið er fólksins ogn. Fólksins ogn kann ikki privatiserast, bara leigast út í avmarkaða tíð. Og tí skal tað almenna ongantíð rinda nøkrum privatum eigarum fyri at fáa ræði á fiskatilfeinginum.
Og hetta vil Jacob Vestergaard broyta, tí hann vil sleppa at privatisera fólksins ogn. Tað kemur eisini fram í uppriti hann hevur gjørt til fiskivinnureform, og sum útvarpið umrøddi 3. nov 2013
Vestergaard mælti eisini til at strika hugtakið í lógini um vinnuligan fiskiskap, sum í dag er ”Fólksins Ogn”, og ístaðin brúka orðingina ”Landsins Ogn”.
tað fer eisini at eydnast at sannføra Fólkaflokkin um uppboðssølu av fiskirættindum
Útvarpið skrivar eisini, at
Johan Dahl, sum saman við Alfred Olsen, eru sambandsumboðini í samráðingarbólkinum, sigur við Útvarpið, at uppboðssølan hartil er "týðandi partur" at fáa við í nýskipanina
Ein marknaðargrundað skipan er tað, sum ein meiriluti í politisku skipanini vil hava og sum ein meiriluti av Føroya fólki -- ið (enn) er eigarin av fiskatilfeinginum -- eisini ynskir, ið kanningar hjá Framsókn vísa:
eins væl og kanning hjá Javnaðarflokkinum á Fólkatingi (s. 10-11).
Fólkaflokkurin stendur rættiliga einsamallur í politisku skipanini og er ímóti marknaðargrundaðari fiskivinnu. Og orsøkin til at teir vilja privatiserað fólksins ogn er nettup, at teir vilja forða kapping um fiskirættindini til gagns fyri Føroya fólk. Men nú hevur Løgmaður skund og sigur við in.fo, at
Fiskivinnunýskipanin er stóra royndin hjá samgonguni
Løgmaður hevur sagt nakað líknandi fyrr, men við hesum setir hann enn meira av síni egnu prestisju upp á spæl og gevur harvið Fólkaflokkinum ein trumf. Samgonguskeiðið endar í seinasta lagi hesum mánaðinum næsta ár.
Løgmaður nevndi einki um uppboðssølu í seinastu útmeldingini. Eg stúri! Og tað burdi tú eisini.


text:
Orð: Zacharias Zachariassen
Lag: Jens Guttesen
1. So stilt Guds Andi hoyrist at tala
og fylla hetta hús,
sum dúva kenst hann dala,
hoyrast kann hans sús:
„Áh, sál, tær bíðar sorg ella sæla,
sum svevur syndarús!
2. Um synd, um rættvísi og um dómin
eg sannføra teg má.
Skjótt svinnur syndaróm’rin –
ævin byrjar tá.
Men nú tær lýsir frelsunarljómin,
og náði er at fá.
3. Í dag, í kvøld, ja, í hesum tíma,
hoyr eyma kallið mítt,
og áðrenn fer at skýma,
herð ei hjarta títt!
Eg stríðist enn, men skjótt má eg rýma –
tá tagnar kall mítt blítt!“
4. Áh, spotta, sløkk og sær ei Guds Anda,
so burt hann vendir sær.
Hann vísir tær tín vanda,
bjarging boðar tær.
Áh, lat hann meir ei bønandi standa
og ikki fáa svar.


text:
Mumifamiljan tykist ikki vera við hús.Tey, sum eru samankomin í tóma húsinum, mugu royna at búgva og liva saman sum frægast. Tað eru Filifjonkan og Heimilin, Mymlan, Gubbabloytan og lítli homsin Toft. Langt burturi kemur Mumrikur til gongu aftur í dalin, har hann hevur mist okkurt ógvuliga týdningarmikið. Úti í urtagarðinum liggur bláa glaskúlan á steyranum og speglar stórar broytingar, meðan mjørkin gerst tjykkri rundan um tey. Og so at enda eitt kvøldið fer eitt heilt lítið, men støðugt ljós at lýsa inni í kúluni.
Aftur


text:
Milja: Vit vilja vísa, at vit kunnu
ítróttur12-09-2017 - 16:49 - Jóanis Nielsen
Milja Reinert Simonsen, ið er skrásett fyri 14 dystir og fýra mál fyri Føroyar, er til reiðar, tá føroyska kvinnulandsliðið hósdagin klokkan 19:00 skal takast við Kekkia.
Tá A-landsliðið við kvinnum fer á vøllin hósdagin klokkan 19:00 at spæla HM-undankappingardyst móti Kekkia, verður tað uttan Heidi Sevdal, ið hevur leikbann. Venjarin, Pætur Smith Clementsen, hevur tó onnur kort at spæla, og vandamikli framherjin hjá HB, Milja Reinert Simonsen, er eitt av teimum. Hon er í hvussu er til reiðar, um hon fær møguleikan.
- Hetta er heilt sikkurt ein møguleiki fyri meg, men tú mást vera klár at taka av og vísa, at tú hevur uppiborið at byrja inni, sigur hon avgjørd. Fleiri dugnaligir álopsspælarar eru í hópinum, og tær vilja allar vísa seg frá síni bestu síðu, nú fyrireikingarnar til dystin hósdagin eru í hæddini.
- Til venjing sleppa vit allar at royna okkum á plássunum, har vit vanliga spæla, og tá tú so sleppur á tað plássið, mást tú gera títt allarbesta. Eg royni í øllum førum, at gera mítt ítasta til venjing hesar dagarnar, sigur Milja R. Simonsen við heimasíðuna hjá FSF.
Dysturin nærkast alsamt, og landsliðið er í løtuni savnað á Hotel Føroyum. Hesar dagarnar fram ímóti dystinum á Tórvølli snýr alt seg um stóru avbjóðingina, sum liggur fyri framman.
- Vit fara upp um 9-tíðina og eta morgunmat saman, áðrenn vit venja. Í dag (týsdagin), hava vit verið og vitja í Eysturskúlanum fyri at heilsa upp á børnini har, og fyri at gera eitt sindur vart við okkum, greiðir Milja frá.
Seinnapartin er hvíld á skránni, áðrenn venjing aftur er klokkan fimm. Um kvøldið er nátturði og fundur. Milja heldur, at slíkar umstøður betra um møguleikarnar fyri at røkka góðum úrslitum.
- Vit fáa savnað okkum fult og heilt um uppgávuna, og so má alt, sum er rundan um, bara vera, sum tað er, sigur Milja. Hon er altrá eftir at prógva, at tær kunnu náa langt.
- Nú hava vit hoyrt so nógv um menninar, sum rokku einum flottum meti og skrivaðu søgu, men vit vilja heilt sikkurt vísa, at vit eisini kunnu, slær hon fast.
20 ára gamla málfarliga kvinnan í HB-álopinum hevur hóast sín lutfalsliga unga aldur, spælt á landsliðnum í fleiri ár. Til dømis royndi hon seg í undankappingini fyri trimum árum síðani, og í vár skoraði hon avgerandi málið, tá føroysku kvinnurnar tryggjaðu sær plássið í undankappingini við 2-1 sigri á Turkalandi. Hon greiðir frá, at stórur munur er á at spæla fyri landsliðið á Tórvølli og at spæla ein vanligan dyst í føroysku landskappingini.
- Tað er sum nátt og dagur. Vit merkja tað fyrst og fremst, tí tað eru nógv fleiri áskoðarar til landsdystirnar. Støðið á venjingunum fer eisini upp, tí tí venur saman við teimum bestu føroysku spælararunum. Tað gongur skjótari og sendingarnar eru neyvari, greiðir hon frá.
- Tað ger stóran mun, at fleiri áskoðarar eru, tí genturnar geva seg meir. Vit verða lyftur upp, tá fólk rópa og eggja okkum. So vita vit eisini, at fólk eru áhugaði og vilja stuðla okkum. Tað ger, at vit kenna, at vit mugu geva okkurt aftur, sigur Milja Reinert Simonsen.
HM-undankappingardysturin millum Føroyar og Kekkia verður á Tórsvølli hósdagin 14. september klokkan 19:00. Ókeypis atgongd er til dystin.


text:
Sára Ryggshamar Nysted úr Suðuroyar Svimjifelag setti fyri løtu síðani stórt nýtt føroyskt met og juniormet í 400 metra frísvimjing, tá ið hon á EJM 2016 í Hódmezővásárhely í Ungarn svam teinin uppá 4:22.79. Hon átti sjálv metini á 4:24.20 frá SuSvim í januar mánaða.
Tíðin hjá Sáru rakk til eitt 28. pláss av teimum 74 luttakandi, ella eitt 9. pláss um vit hyggja at bara teimum sum eru árgang 2001 ella yngri. Hyggja vit at norðurlondum, so var Sára næstskjótast, 58 hundraðpartar aftanfyri Katrine Bukh Villesen úr Danmark á 4:22.79.


text:
In: Ummæli19 Jun 2011
Vælvitandi um gengistrupulleikan við at ummæla eitt tiltak í tí Listasavni, eg sjálvur eri nevndarformaður fyri, so kann eg ikki lata vera við at festa hesar reglur á teldu. Við at eg geri vart við gegnistrupulleikan, so hvørvir hann kanska, men her er sum so eingin veruligur gegnistrupulleiki, tí hetta er ikki eitt ummæli, men […]
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
Ónostalgisk Operation Valentine/
Hetta sær rættiliga nostalgiskt og hugnaligt út, mátin, vit vórðu móttikin í Sjónleikarhúsinum til Operation Valentine fríggjakvøldið, men latið tykkum ikki lumpa; hetta er ikki vandaleys hugnalig nostalgi. Leikurin er á sama hátt sum heitið á leikbólkinum Det Ferösche Compagnie bara at síggja til afturlítandi. Í veruleikanum er talan um eina sera ónostalgiska, nútíðarliga, garvilla, progressiva listarliga tulking av einum serstøkum tiðarskeiði í Føroyum og um allan heim.
Úr ummæli, sum kemur í Dimmalætting 28.august:
“Frá einari eitt sindur leitandi byrjan við storytelling, har leikararnir standa í Sjónleikarhúsinum og greiða frá tí, sum kundi verið hent her fyri nógvum árum síðani, verður ljósið sløkt og tá blívur tað ordiliga spennandi. Sum heild eru myrkur og avskeplan týdningarmiklir partar av úttrykkinum í Operation Valentine, bæði í ljóði og myndum. Leikurin tykist ikki nostalgiskur, hann er modernaður og progressivur í síni uppseting. Scenografiin er eins einføld og hon er genial, ein grøn presending er høvuðsrekvisitt, og hon verður brúkt við sama leikandi lætta hugflogi, sum tá børn spæla sær undir løkum og seingjarklæðum, ið eru við at verða løgd saman.”
Inntil 6.september verður leikurin sýndur týsdag til leygardag kl.20.00. Sunnudag kl. 17.00
(ongin sýning mánakvøld)
Bert stutta tíð.
Atgongumerki á 200,- kunnu bíleggjast við at skriva til:
information.dfc@gmail.com - skriva navn, nøgd, tlf.nr.


text:
- Tíðindi, mentan og ítróttur
Eingin fiskivinnunýskipan á ólavsøku
Uppskotið um eina fiskivinnunýskipan verður ikki klárt at leggja fram á ólavsøku. Sum skilst á limum í samgonguni, er neyðugt við stórum broytingum, um undirtøka skal fáast fyri uppskotinum.
Uppskotið um eina fiskivinnunýskipan bar ikki á mál í farnu tingsetu.
Tingformaðurin, Páll á Reynatúgvu, sendi tingið til hús 5. juli, tá uppskotið skuldi koma til aðru viðgerð. Málið fall tí burtur.
Sama dag segði Aksel V. Johannesen, løgmaður, við in.fo, at samgongan er intakt, og at uppskotið verður lagt framaftur á ólavsøku.
Fimm dagar fyri, at ein nýggj tingseta byrjar 29. juli, er greitt, at uppskotið verður ikki lagt fram á ólavsøku.
Tað váttar Fiskimálaráðið fyri Kringvarpinum.
Taka partar burturúr
Vit hava tosað við limir í samgonguni, sum siga, at broytingar í uppskotinum eiga at verða gjørdar, áðrenn tað verður lagt framaftur. Millum annað verður sagt, at partar í uppskotinum helst mugu takast burtur, um semja skal fáast um uppskotið.
Uppskotið kann leggjast fram eftir ólavsøku, men spurningurin er, hvussu leingi landsstýrismaðurin í fiskivinnumálum, Høgni Hoydal, kann bíða. Verandi fiskivinnuskipan gongur út á nýggjárinum 2018.
Samgongan er tí undir trýsti at avgreiða málið.
Uppskotið skal liggja í Vinnunevndini í minsta lagi ein mánað millum fyrstu og aðru viðgerð, og gongur ov long tíð, fer at standa á at fáa tað avgreitt.
Fiskidagar
Eitt annað uppskot, uppskotið um fiskidagarnar frá 1. september 2017 til 1. september 2018, skal samtykkjast fyri 18. august.
Tað kann hugsast, at nógv orka verður brúkt til at fáa semju um hetta uppskotið.
Kringvarpið hevur roynt at fingið eina viðmerking frá Aksel V. Johannesen, løgmanni, og Høgna Hoydal, landsstýrismanni í fiskivinnumálum, men tað hevur ikki eydnast. okkum.
Sosialurin hevur róð framundir, at Javnaðarflokkurin umhugsar at skipa nýggja samgongu.
Kringvarpið hevur tosað við Jørgen Niclasen, formann í Fólkaflokkinum, og Bárð Nielsen, formann í Sambandsflokkinum. Hvørgin teirra hevur frætt nakað frá Javnaðarflokkinum.
Sí eisini


text:
Rannsóknarstovan er ein tænastudeild, sum fevnir
um 6 økir:
Uppgávan hjá Rannsóknarstovuni er at savna kanningartilfar og býta tað út til tær sergreinir, sum gera tær ymisku kanningarnar.
Blóðroyndir og EKG verða tikin av bioanalytikarum frá Rannsóknarstovuni, sum eisini manna sergreinarnar.
Royndir verða eisini sendar Rannsóknarstovuni frá hinum báðum sjúkrahúsunum og frá kommunulæknum.
Niðanfyri finnast vegleiðingar til hvussu tú skalt gera, um tú sjálv/ur skal veita Rannsóknarstovuni ella tínum kommunulækna eina kanning.


text:
Gerst partur av menu.fo
Fá tína matstovu lýsta á Menu.fo. Tað er skjótt, einfalt, og 100% ókeypis!
Við at gerast partur av menu.fo, fær títt matstað sítt egna pláss at lýsa matskráðir, tilboð, døguratilboð og catering møguleikar á.
Alt tær nýtist at gera, er at senda ein teldupost til menu@menu.fo, har tú viðleggur fylgjandi upplýsingar:
- Navn á matstaði tínum
- Kontakt upplýsingar (bústað, tlf., teldupost, heimasíðu osv.)
- Búmerki tykkara
- Upp- og afturlatingar tíðir
- Viðkomandi Matskráðir tykkara
Tað er ikki krav at allir hesir upplýsingar blíva sendir inn. Men heldur at viðkomandi upplýsingar, fyri júst títt matstað, eru við í teldupostinum.
Saman finna vit bestu loysnina til júst tín tørv.
Menu.fo
Tín online matskrá


text:
Í gjár læt framsýningin Lutfalsliga Ørt - Proportionalt verruckt upp í Steinprenti á Skálatrøð 16. Hetta er ein rættiliga øðrvísi framsýning, sum onkursvegna upplivast hon meira samtíðarlig/ contemporary enn nógv av tí, vit annars síggja í Føroyum. Tøvdar standmyndir, keramikkfigurarar við myndevnum, sum bjóða góða smakkinum av, men tað gera málningarnir í grundini eisini, og harumframt eru eisini fleiri prent við á framsýningini, sum Andreas Schulenburg hevur gjørt í Steinprenti í tveimum umførum. Framsýningin er frísklig og inspirerandi, hon hóskar sera væl til góðveðrið og ljósu tíðina. Framsýningin letur aftur 15.juni.
Sunday, May 12, 2013
Proportionalt væleydnað fernisering
Í gjár læt framsýningin Lutfalsliga Ørt - Proportionalt verruckt upp í Steinprenti á Skálatrøð 16. Hetta er ein rættiliga øðrvísi framsýning, sum onkursvegna upplivast hon meira samtíðarlig/ contemporary enn nógv av tí, vit annars síggja í Føroyum. Tøvdar standmyndir, keramikkfigurarar við myndevnum, sum bjóða góða smakkinum av, men tað gera málningarnir í grundini eisini, og harumframt eru eisini fleiri prent við á framsýningini, sum Andreas Schulenburg hevur gjørt í Steinprenti í tveimum umførum. Framsýningin er frísklig og inspirerandi, hon hóskar sera væl til góðveðrið og ljósu tíðina. Framsýningin letur aftur 15.juni.
Eitt alternativ til tey tíggju boðini
Eitt sera eldfimt stearinljós
PH-lampa við koala
Hobbyknívur við ófrættakendum blóðsporum
Glaðir grísar
Deyðir fuglaungar á líkismarmori
Skrúviblað og seymur
Herligar uppskriftir uppá ymisk sløg av dupultkonfekt
Ein áhugaður listamaður
Listamaðurin og onnur
Jan Andersson segði nøkur orð
Og tað sær út til at hava verið eitt sindur stuttligt
Nøkur av teimum fínu steinprentunum hjá Andreas Schulenburg
Ein saftigur búffur og ein sósakanna og tvey flogfør
(KP)
Posted by Listin at 11:18 AM


text:
Í 1986 gjørdi Føroya Fornminnissavn ein film um kornvelting í Gásadali, sum bleiv sendur í Sjónvarpinum. Filmurin varir hálvan tíma. Í dag er filmurin goymdur í verkætlanini Savnsgull, og kann tí síggjast í hvørjari stovu, sum hevur netsamband.
Í filminum síggja vit, hvussu velting fór fram, og hvørji amboð vórðu brúkt. Samstundis síggja vit, hvussu bygdin sá út um hetta mundi, og vit síggja alt bygdarfólkið til arbeiðis.
At enda síggja vit kornið á teigunum, og hvussu akurskurðarmaðurin ger, tá hann sker kornið. Síðan verður kornið turkað í hjallinum.
Uppgávur:
1 Hvat hevur kornið verið brúkt til?
2 Hvønn týdning hevur tað at varðveita gamlar siðir?
3 Hvørjar møguleikar hava vit í dag at varðveita og síggja gamlar siðir?
4 Er nakað savn í tínari bygd?


text:
Simbabvi var einaferð partur í stórum handilsveldi. Fyri mongum hundrað árum síðan fluttu miðafrikanskir keypmenn út gull og kopar til India og Kina. Miðdepil í hesum ríki var Simbabvi Mikla ("hús høvdingans"), ið var mikil granittborg, haðan Simbabvi tók sær navn sítt, tá ið landið gjørdist sjálvstøðugt í 1980. Ídnaðarmenningin og framburðurin har hava síðstu árini verið størri enn í flestu londum í Afrika, hóast drúgvur turkur og spent viðurskifti ímillum størsta fólkaslagið, shona, og minnilutan, ndebele, í seinastuni hava tálmað menningini.
Høvuðsstaðurin í Simbabvi verður kallaður "Býurin við teimum blómandi trøunum", tí at allastaðni fram við breiðu vegunum eru gróðursett trø og runnar. Áður æt býurin Salisbury, men tá ið landið tók sjálvstýri, varð navnið broytt til Harare eftir høvdinginum Neharare, sum ráddi har, áðrenn bretar komu og løgdu landið undir seg. Nú er hesin vakri, nýmótans býurin miðdepil í landinum.
Næst eftir Suðurafrika er Simbabvi tað landið í Afrika, har ídnaðurin er fjølbroyttastur. Býurin Bulawayo suðuri í landinum er vega- og jarnbreytarmiðdepil, og mesti ídnaðurin í Simbabvi er har. Har eru sementvirki, stálverk og alskyns ídnaðarvirki, ið gera skógvar, klæði, akfør, maskinur o.a. Í býnum eru nógv matvøruvirki og tubbaksvirki.
Zambesiá rennur eystur eftir á markinum ímillum Sambia og Simbabvi, stoytir hon seg brádliga niður í eina tronga gjógv, ið er 128 metrar djúp. Tjúkka támið og mikla fossadunið síggjast og hoyrast einar 40 km frá fossunum. Fólkið, ið býr við fossarnar, rópar fossarnar Mosi-oa-tunya "támið, ið dunar," men í útheiminum verða teir róptir Viktoriufossar.
Miðskeiðis í Simbabvi er jørðin fruktagóð, og har verður tubbak og onnur grøði dyrkað til útflutnings. Hóast myndugleikarnir hava broytt jarðarlóggávuna, so at jørðin verður rættvísari býtt ímillum fólkið, er besta jørðin enn í hondunum á nøkrum fáum túsund stórbóndum; teir flestu eru hvítir, og ta vánaligu jørðina mega so tær fimm milliónir svørtu bøndurnir hjálpast við. Alt jarðarbrúkið í hesum lendi er sjálvbjargnisbúnaður.
Flestu simbabviar eru shonar og búgva miðskeiðis og eystarlaga í landinum. Mangir teirra eru bøndur, men alt fleiri og fleiri gerast ídnaðarverkafólk. Mangir shonar eru kristnir, men eru eisini animistar, tað er, at teir trúgva, at ymist í náttúrini, t.d. trø og vøtn, hava sál. Shonafólkið er gitið fyri leirkeraarbeiðið sítt og vøkru høggmyndalistina.
Søgan hjá teimum átta londunum, ið eru í syðra Afrika, líkist nógv. Øll hava verið undir evropeiskum hjálandastýri, og næstan øll londini máttu stríðast til tess at fáa sjálvstýri. Í flestu londunum hava verið drúgv og hørð kríggj. Nú eru øll londini fræls og fólkaræðislig, og í øllum londunum er fólkið nógv blandað, og øll hava javnbjóðis rættindi. Veðurlagið syðst í hesum londum er temprað, fyri norðan er tropiskt veðurlag. Landslagið er fjølbroytt, her eru oyðimerkur, regnskógir, slættlendi, grasfløtur og høg fjøll. Ovurstórur munur er eisini á vælferð og lívskorum fólksins. Í Suðurafrika ríkir ídnaðarharrar og stórbøndur; í Kalaharioyðimørk veiðifólk og savnarar.
Politikkurin í Suðurafrika hevur ávirkað alt syðra Afrika. Frá 1948 førdu myndugleikarnir rasuskilnaðarpolitikk, nevndur apartheid-politikkur. Suðurafrika royndi at steðga menningini í grannalondunum, ið vóru ímóti apartheid. Landið stuðlaði uppreistrarliðum, sum bardust ímóti stjórnini í Angola og Mosambik og hjálpti teimum, ið vórðu ímóti, at tey svørtu fingu politiska valdið í Simbabvi og Namibia. Tá ið apartheidpolitikkurin varð tikin av í 1994, batnaðu viðurskiftini ímillum Suðurafrika og grannalondini. Til 1994 vóru javnan mótmælisgongur í øllum Suðurafrika ímóti hvíta apartheidstýrinum í Pretoria.
Okavangooyrarnar eru ikki sum aðrar oyrar, ið leggjast við havið ella vøtn, men renna út í oyðimørk. Áin vellir upp í Angola og rennur í landsynning ígjøgnum Namibia, til hon ger oyrarnar í Kalaharioyðimørk í Botsvana. Stóru mýrarnar og áirnar eru stívliga 22.000 km2 í vídd og tilhaldsstaður hjá sonnum dýra- og plantumeingi. Fólkið, ið býr við oyrarnar, siglir í oyrunum í holaðum kanoum, nevndar mokoro.
Landslagið í syðra Afrika er fjølbroytt. Fyri vestan og miðskeiðis í londunum eru turrar oyðimerkur; fyri norðan er tropiskur regnskógur; og víða um miðskeiðis og serliga fyri eystan eru víðar grasfløtur við stórum dýrameingi. Her eru t.d. heimsins minsta antilopa, dik-dik, og størsta dýr uppi á landi, afrikanski fílurin. At verja hótt dýr eru stór øki løgd av sum friðingarøki og tjóðgarðar. Cape Town á Høvdanesi í Suðurafrika er undir stórsligna Taffelfjallinum. Á Høvdanesi vaksa mangar plantur og blómur, sum ikki vaksa aðrastaðni í heiminum. Ferðafólk úr øllum heiminum koma til syðra Afrika at síggja sjáldsama dýrameingið og fagra, stórsligna landslagið.
Í syðra Afrika eru ógvuliga nógv steinsløg. Meginparturin av øllum gulli, diamantum, urani og kopari kemur hiðan, og hetta hevur broytt korini hjá fólki og búskapin í londunum nógv. Í Botsvana eru steinsløg høvuðsstuðulin undir búskapinum; næstan 80% av øllum inntøkunum í landinum eru frá diamantvinnuni. Suðurafrika er tað landið í heiminum, ið høggur mest gull, og í Namibia eru størstu urannám í heiminum. Kol er týdningarmesta brennievni í syðra Afrika. Í Suðurafrika, Simbabvi, Botsvana og Mosambik er ógvliga nógv kol.
Í øllum syðra Afrika fara fólk av bygd til býirnar at fáa arbeiði. Í Johannesburg í Suðurafrika búgva nú fleiri enn 9 milliónir fólk, og hann er næst størsti býur í Afrika. Keiro er størstur. Í høvuðsstaðnum í Mosambik, Maputo, varð fólkið tvífaldað frá 1975 til 1983; nú býr hálv onnur millión fólk í býnum.
Í Afrika hevur verið vanligt, at konufólkið hevur havt ábyrgd av at hildið hús, umframt at dyrka jørðina. Mong mannfólk í Afrika eru heiman upp í eitt og tvey ár í senn og arbeiða í námum og í býunum, tí eru næstan bara konufólk eftir í bygdunum. Tey fáa tí alt meiri ábyrgd av húsi og heimi.
Sanfólkið í Kalaharioyðimørk er eitt av fáu fólkunum í Afrika, ið liva sum veiðifólk og savnarar. Tey búgva og arbeiða saman í smáum samfeløgum við føstum ættarbondum. Í øldir hava tey farið úr einum staði í annan í oyðimørkini og tikið skordýr og henta plantur at eta og við eiturørvum veitt smá dýr. Nú gevast mong við gamla lívsháttinum og búgva fast í bygdum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Harare
Vídd: 390.580 km2
Fólkatal: 11.651.858
Alment mál:
enskt
Átrúnaður:
synkretisma (blandingur av kristidómi og afrikonskum átrúnaðum) 50%, kristindómur 25%, afrikanskir átrúnaðir 24%, aðrir 1%
Stýrislag:
fólkaræði, fleirflokkaskipan
Gjaldoyra: simbabviskur dollari (ZWR)


text:
24 tímar angrirætt á flogferðaseðlar
Vit bjóða kundum okkara møguleika at angra keypið innanfyri 24 tímar frá, keypið er gjørt og fáa allan peningin aftur.
Um tú hevur bílagt eina ferð við Atlantic Airways og kanska skrivað skeivt navn, valt skeivan dag ella angrað títt keyp, kanst tú fáa allan flogferðaseðilin endurgoldnan, um tú setur teg í samband við okkum innan 24 tímar frá keypstíðspunkti.
Hvussu geri eg tað?
Tú kanst ringja til søludeild okkara á +298 34 10 00 ella senda ein teldupost til [email protected]
Minst til at viðmerkja navn á ferðandi og bókingarnummar - restini taka vit okkum av!
Hvat um eg angri mítt keyp, og tit hava stongt vegna vikuskifti ella heiligdagar?
Tað týdningarmesta er, at tú gert vart við teg innan teir 24 tímarnir eru farnir. Send okkum ein mail á [email protected] við omanfyrinevnda. Tá er tað tíðspunkti, ið vit hava móttikið tín teldupost, ið er galdandi.
(Serligar treytir eru galdandi fyri bólkaferðir og pakkaferðir. Hesar verða upplýstar í bíleggingarsamskiftinum.)


text:
Gjøgnum køksvindeygað síggi eg beint niðan á vøkru katólsku kirkjuna “Mariukirkjuna”, og av og á sveima tankarnir um tey fýra árini, eg gekk í Nonnuskúla. Tá vóru nonnurnar ílætnar í hvítum búna, har alt var fjalt uttan andlit og hendur. Katólska kirkjan í Føroyum telur umleið 130 fastbúgvandi katolikkar úr 23 londum. Væl minnist eg William Joensen beiggja Pól F úr Sumba, sum gjørdist katolikkur og virkaði í gomlu kirkjuni, tá ið vit gingu í Nonnuskúla.
Nonnurnar hava altíð verið ótrúliga væl umtóktar, og nakrar eru grivnar í Føroyum. Á mínum ungu døgum undirvístu fleiri nonnur í skúlanum, aðrar arbeiddu í vøggustøvuni og barnagarðinum, meðan aðrar gjørdu annað fyrifallandi arbeiði.
Í gjár sat eg við telduna og lurtaði eftir sendingini, sum Øssur Winthereig leiddi í sambandi við nógv umrødda dómin í tollmálinum. Har vóru sakførarar, tíðindafólk og politikkarar. Frálík sending, men eftir sendingina hugsaði eg, at einki missir Kringvarpið trúvirði eftir handa dómin. Føroya fólk dugir at leggja tvey og tvey saman og veit, at lítið skil var tá í tíðini við tollavgreiðslum, og at fyritøkur kundu fáa vørur úr pakkhúsum, uttan tær fyrst vóru tollaðar. Orðið “at snýta” fekk nógva umrøðu í sendingini. Les meira…
Eg gangi ella koyri framvið Sjónleikarhúsinum hvønn dag, og av og á sveimað tankarnir um tað ótrúliga virksemið, sum er farið fram í hesum húsi, síðani Hans Andrias Djurhuus formaður í felagnum saman við øðrum tóku stig at byggja húsið. Sjónleikarhúsið frá 1926 kom at hava ótrúligan týdning fyri býin, tí umframt fyrst og fremst at hýsa sjónleiki, so hava vit nú “eldru” ógloymandi minni frá dansinum og nógvu filmunum, vit sóu í Sjónleikarhúsinum. Tað var hin mæti arkitekturin H.C.W. Tórgarð, sum livdi frá 1885 til 1957, sum gav reyðmálaða húsinum við svørtum taki hetta sermekta snið. Frá byrjan góvu mentanarligar eldsálir húsinum lív. Les meira…
Á Ellisheiminum á Tvøroyri býr 88 ára gamla Birgit Hestoy. Birgit er millum annað mamma Jon Hestoy, sum vit kenna frá kappsvimjing og formann í Svimjisambandinum. Maður Birgit eitur Jóannes Hestoy, og børnini eru Ingrid, Heini og Jon Hestoy. Frá ungum árum spældi Birgit hondbólt á Tvøroyri, og hana havi eg tosað við. Ein fyrikomandi hittinorðað eldri hondbóltskvinna av Tvøroyri. Fyrstu árini æt felagið Tvøroyra hondbóltsfelag. Nær byrjaði Birgit at spæla hondbólt? Les meira…
Nu er kærufreistin farin í sambandi við skriviborðstigini, og HSF hevur endaliga staðfest og rættað stigatalvuna í bestu kvinnudeildini. Um vikuskiftið var eingin toppdystur, men í næstum skulu øll trý toppliðini Neistin, Kyndil og VÍF til Vágs. Endaspælið er komið so mikið langt, at einki av liðunum hevur ráð at tapa fyri VB í Vági, um tey ætla at náa FM-finaluplássunum. Tí kunnu vit siga, at VB kvinnur hava lykilin, hvat av teimum trimum toppliðunum framhaldandi kunnu náa FM-finalunum. Longu sunnudagin skal VÍF til Vágs. Les meira…
Tá eg ein dagin í myndagoymsluna hjá mammu sá nakrar myndir frá barnaárunum, kom eg at hugsa um, hvussu langt aftur í tíðina vit veruliga minnast.
Ikki havi eg gott barnaminni, tí eg minnist tildømis ikki, hvørjar næmingar eg gekk í fyrsta flokki saman við í Nonnuskúlanum. Jú, kanska nakrar heilt fáar. Kenni fólk, sum minnast alt millum himmal og jørð frá barnaárnum sjálvt ymsar smálutir. Men hvat siga serfrøðingar á økinum.
Í veruleikanum er ikki tann stóri munurin, hvussu langt aftur vit minnast. Kanningar vísa, at vit í miðal minnast aftur til vit vóru 3,5 ár í miðal. Tó minnast summi aftur, tá tey vóru 2,5 ára gomul, meðan onnur minnast bara aftur til um 4 ára aldur. Evnini at minnast og hugsa eru ikki ment hjá børnum fyrr enn um henda aldur. Les meira…
Øgilig sjón at síggja í sjónvarpinum høvd, uggar og innvølir flóta um trolaran Enniberg. Hetta er alt virðismikil matur, sum fer aftur í havið. Úr høvdinum fáast kjálkar og lippur, og restina av høvdinum kundi fara á virkið í Lorvík og síðani selt til Nigeria. Tað sama uggarnir, og síðani beinagrindin, sum kundi verið malið til mjøl. Umframt livur og rogn, fáa norðmenn eisini nógv burturúr innvølinum í fiski. Føroyingar grýta alt hetta aftur í havið. Hetta líkist ongum, og tað er løgið, at landsins mynduleikar geva loyvi til slíkt. Talan er um hundraðtals milliónir krónur, ja, onkur sigur eina milliard krónur, síðani føroyingar byrjaðu at fiska í Barentshavinum. Fyrr í vetur skrivaði eg niðanfyri grein. Les meira…
Tá ið dapra kreppan í Føroyum var í hæddini fyrst í 90 árunum, fluttu 6000 fólk úr Føroyum undan kreppuni. Og hetta gjørdust eisini stórur smeitur fyri føroyskan hondbólt, tí summu feløg funnu ongantíð gamla stevið aftur. Myndin omanfyri er av 3. deildarliðnum hjá Neistanum. Les meira…
Ì eina tíð havi eg leitað eftir gomlum hondbóltstilfari í Suðuroy. Havi verið í Sandvík og Hvalba og eitt sindur í Vági. Løgið at hugsa sær, at tey eisini hava spælt hondbólti í Vikarbyrgi og Fámjin undir krígnum. Men tá kríggið endaði, broyttist alt eisini hondbólturin í Suðuroy. Eg havi tosað við 88 ára gomlu Birgit Hestoy, sum er mamma Jon, Heina og Ingrid Hestoy.
Birgit býr á Ellisheiminum á Tvøroyri, er púra klár, og fyrikomandi at tosa við. Greinina havi eg skrivað, men enn vanta nøkur nøvn til gomlu liðmyndirnar, sum eru torfør at finna. Tá nøvnini eru funnin, kemur greinin á heimasíðuna.
Hesi orðini eru bara eitt uppískoyti til samrøðuna við Birgit, tí í ítróttarárbókini frá 1973 kom eg fram á mynd av Jon Hestoy son Birgit, sum eg minnist væl kom til Havnar at svimja kapp. Les meira…
Mikukvøldið vóru fleiri spennandi og týdningarmiklir hondbóltsdystir í bestu deildini. Tvey óvæntað úrslit, tí ikki hevði eg roknað við, at VÍF kvinnur vunnu so tryggan sigur á Kyndli, og at VÌF menninir máttu lúta fyri Kyndli, sum júst hevði tapt fyri H71. Ì Klaksvík vann Neistin á Team Klaksvík og í Kollafirði vann H71 á KÍF. Hyggja vit í stigatalvuna, sum hjá kvinnum ikki enn er eftirfarandi, so kunnu skriviborðstigini í tveimum dystum koma at gera av, hvørji lið spæla FM-finalurnar í apríl mánað. Les meira…


text:
Orð: Sigmund Poulsen
Lag: Jóhannus á Rógvu Joensen
1. Tú bar mær tað sól
sum í skýggjum var goymd
tú bar mær boð um sjálvt lívið
tú rætti mær stjørnur og mána í hond
tú bar meg heim gjøgnum dreymanna lond
tú vakti mítt hjarta til lívið.
2. Eg syngi tær alt sum eg syngja tær kann
eg syngi tær um sjálvt lívið
eg syngi tær stjørnur og mána í hond
eg syngi teg inn í dreymanna lond
eg syngi ein sang um sjálvt lívið.
3. Tú bar mær tað sól
sum í skýggjum var goymd
eg syngi tær um sjálvt lívið
tú rætti mær stjørnur og mána í hond
eg syngi teg inn í dreymanna lond
tú vakti mítt hjarta til lívið.


text:
Granskarar meta, at skjótt fer tøknin at vera før fyri at prenta kropsligar lutir. Her verður bæði hugsað um húð, hár og brósk, men eisini gøgn sum nýru, lungu og eggjastokkar. Hetta kallast bioprentan.
Sumt av hesum hevur fleiri ára útlit til at blíva ein realitetur, men annað av hesum er tað munandi betri líkindi fyri.
Tað eru granskarir frá svenska universitetinum Sahlgrenska Universitetssjukhuset í Göteborg, sum hava tikið bróskkyknur frá knænum á einum sjúklingi, og viðgjørt kyknurnar soleiðis, at tað gerst møguligt at endurprenta kyknurnar til tað ið minnir um menniskjabrósk. Royndir við hesum eru longu gjørdar á mýs, og tað er prógvað at kroppurin á mýsnum fær tikið tað bioprentaða bróski til sín.
Hetta bendir á, at skjótt fer at bera til at leggja bioprentað brósk inn í oyru, næsar og knø á menniskjum. Tað skrivar danska síðan, Ingeniøren.
At kunna framleiða bioprentað brósk er eitt fyrsta fet á leiðini. Granskarir hava ætlanir um, at gerast førir fyri at prenta hópin av øðrum likamslutum. Húð er longu blivið eitt realistiskt mál, og væntar man eisini at hár, hornhinnur og enntá hjørtu fara at gerast møguligt í næru framtíð. Hetta eru øll likamslutir og gøgn við relativt simplum kyknusamansetingum.
Verri eru útlitini fyri gøgnum, so sum nýru, livur og eggjastokkum. Hetta eru gøgn við sera kompleksum kyknusamansetingum og tí meta granskarar, at tað enn er langt á mál, áðrenn tað ber til at prenta hesir likamslutir.
Hetta bendir tó á, at einaferð í framtíðini verður tað ikki neyðugt við gagnsgevum, tí tá verður møguligt at prenta hetta ístaðin. Tað gevur vón til tey fleiri túsund ið árliga doyggja, meðan tey bíða eftir nýggjum gøgnum.
Hart vandi skiparin valdi bleytu loysnina
Hann sær harður út, men tak ikki feil. Innaní livir ein maður, sum hevur funnið javnvágina...


text:
Nógvur gróður á landgrunninum í summar
vinna07-09-2017 - 15:00 - Jóanis Nielsen
Havstovan skrivar: Havstovan hevur fyrr víst á tann týdning, sum gróðurin av plantuæti hevur fyri djóralívið í sjónum. Gróðurin er fyrsti liður í føðiketunum og er tí fyritreyt fyri djóralívinum.
Síðani 1990 hevur Havstovan regluliga mátað gróðurin á Landgrunninum, og víst er á eitt týðiligt samband millum gróðurin og teir hægru liðirnar í føðiketunum, íroknað nebbasild, sjófugl og botnfisk.
Summarið 2017 hilnaðist stak væl til gróður. Hann var av tí mesta og á støði við tey heilt góðu árini 2000 og 2001.
Væl hevur verið til av nebbasild í summar, og fiskur og sjófuglur hava havt nógv at eta. Tað sær út til, at pisurnar hjá flestu sjófuglasløgum eru komnar væl undan. Spennandi verður at síggja, í hvønn mun gróðurin annars fer at síggjast aftur í fiski á Landgrunninum.
Gróður-talið er eitt mát fyri samlaða gróðurin hjá plantuæti frá á vári og til endan á juni.


text:
Vit hava glett okkum til september, og vit hava lagt ætlanir. Vit hava verið á basari við Gjógv, túr í Klaksvík og túr í Gásadali. Familjuføðingardag í Hósvík. Og so hava vit eisini givið okkum stundir at dagføra hvørja aðra um alt møguligt.
Vit vóru í føðingardag hja Tyrna í Hòsvík, har heilsaðu vit upp á Rakul og Olnu Birgit og mong onnur.
Vit sóu tann nýggja filmin hjá Sakarisi Stórá “Dreymar við havið”, ein góð uppliving. Seinni sóu vit smádrongin, sum spældi við, aftur í tí nýggju rammu- og listabúðini í Tórsgøtu og fingu heilsað upp á hann.
Ein túr fóru vit í hagan, vit gingu ikki so langt, sum vit ætlaðu, men tað var deiligt kortini.
Ein fínan túr til Klaksvíkar fóru vit, ørindini vóru at síggja listaverkið hjá Edvard Fuglø í kirkjuni. Tað var fantastiskt, og tað var so fínt, at vit fingu frágreiðing bæði um altartalvuna hjá Joakim Skovgaard og um mosaikkin hjá Edvardi. Væl skipað í Christianskirkjuni, tað má eg siga. Niðanfyri: Jesus metttar 5000.
Niðanfyri: Søgan um , tá ið Jesus varð føddur.
Kvøldskúlin hevur havt busstúr á skeiðsskránni nú nakrar ferðir. Í ár varð farið til Gásadals. Sera fínur túrur. Ferðaleiðarar vóru Jørleif og Óla Jákup Guttesen, sum er bíggjarmaður. Forvitnisligt. Aftaná fingu vit døgurða á Gásadalsgarði, deiligan mat.
Og píkasjey fekk eg høvi at vitja fólk! Fór saman við Kára D. inn á gólvið hjá Bjørn og Elsu Mariu. Har var bara so lekkurt inni. Og á myndini omanfyri sæst útsýnið hjá teim ja hjá øllum í Bø. Eg fór eisini inn at hyggja at húsunum hjá Noomi, gomul væl hildin og flott gjørd í stand.
Nú ið Inga Rósa var heima, tóku vit eitt sjálv, vit systkinini. Turið bjóðaði grind, og myndatólið loysti út sjálvt.


text:
Category Archives: Tíðindi
Seyðauppboðssølan hjá SNB
Árliga seyðauppboðssølan hjá SNB verður á Bíargarði 13. oktober kl. 19. Møti fjøllment. (function(d, s, id) {
Í kvøld – Vísindavøka á ferð í Miðlatúni: Pumped storage verkætlanir
Rúni í Lágabø við nýggjum videolagi
Miðvís ætlan um at dagføra vegakervið í Vági
Vágs kommuna: Í summar hevur verið á skrá ein rættiliga umfatandi asfaltering í Vágs kommunu. Vestari partur
Møti í bygdahúsinum í Lopra
Kunningarfundur um nýggja virkið hjá Varðanum Pelagic
Fractura nasi
Kirkjukórið Ljómur byrjar aftur
Mánakvøldið, 18. septembur kl. 19, byrjar Kirkjukórið Ljómur aftur at venja í Vágs Skúla. Vetrarskráin
Nógv fólk tóku ímóti Nýborg
Nýborg kemur á Vág kl. 16.30
Frá missiónshúsinum í Hvalba
Leygardagin 16. sept. kl. 18.00 samlast allir sjómanskvinnuringarnir í oynni í missiónshúsinum í Hvalba. Torleif
2 fólk á ferð
Nýggja Nýborg kemur á Vág sunnudagin
Í august keypti reiðaríið Ocean Group Faroes uppsjóvarskipið Junior (fyrrverandi Gitte Henning), sum hevur verið
Fornfrøðisligur útgrevstur á Krambatanga
Fundur fyri ung 16 – 25 ár í Vági
Fólkatingslimir á vitjan í Vági
Ungdómsmøti í Bethel leygarkvøldið
Meingiheitshúsið í Vági skipar fyri marknaðardegi
Sum flestu hava varnast, so er Meinigheitshúsið í Vági farið gjøgnum eina munandi dagføring seinasta


text:
Søkt verður eftir farloyvisavloysara fyri lívbjargara til almennu svimjingina hjá Tvøroyrar kommunu frá 1. august 2017 til 31. juli 2018.
Viðkomandi, ið settur verður, skal hava lívbjargaraprógv. Tó ber til at søkja, um lívbjargararoyndin verður tikin sum skjótast.
Viðkomandi, ið settur verður, skal hava góð samstarvsevni og kunna arbeiða sjálvstøðugt, umframt at hon/hann skal vera álítandi og fyrikomandi.
Tað er ein fyrimunur, um umsøkjari hevur royndir innan økið.
Arbeiðstíðin er 17,5 tímar aðru hvørja viku.
Starvið verður sett og lønt eftir sáttmála millum Kommunala Arbeiðsgevarafelag Føroya og Starvsmannafelagið.
Umsóknir:
Umsóknir við prógvum og revsiváttan, skulu sendast til:
Tvøroyrar kommuna
Tvørávegur 37
Postboks 80
800 Tvøroyri
tvoroyri@tvoroyri.fo


text:
Í dag er seinasta freist at luttaka í landalagskanningini
mentan01-09-2017 - 07:17 - Jóanis Nielsen
Í dag fríggjadagin 1. september er seinasta freist at luttaka í landalagskanningini, sum Fróðskaparsetur Føroya og Universitetið í Keypmannahavn skipað fyri.
Tá upprunaliga freistin var úti 1 september, høvdu einans 130 fólk svarað spurningunum. Freistin varð tí longd til 1. september við teirri vón, at fólk fara innaftur á síðuna og gera kanningina lidna.
Nú bert ein dagur er eftir at svara, er talið á luttakarum vaksið munandi, og er komið uppá 375 fólk, sum hava svar spurningunum. Vit vóna tó, at tá morgindagurin er liðugur er samlaða talið komi upp á 500 fólk.
Vit heita tí á fólk um at fara inn á síðuna.
Ikki er neyðugt at svarað øllum spurningunum. Er okkurt tú ivast í, kanst tú leypa spurningin um. Lítið er betri enn einki, og allur bati bøtur.
Til ber at lurta eftir innslagnum, sum var í sendingini “Summartíð”, sum var í Kringvarpinum fríggjadagin 25. august, á leinkini:
https://www.dropbox.com/s/ciijelih3s0hsah/Landalagskanning_Summartid_25Aug_2017.wma?dl=0